ΕΚΘΕΣΗ ΤΗΣ ΕΠΙΤΡΟΠΗΣ σχετικά με τις περιφερειακές συσκέψεις που οργάνωσε η Επιτροπή κατά την περίοδο 1998-1999 με θέμα την Κοινή Αλιευτική Πολιτική μετά το έτος 2002

ΠΙΝΑΚΑΣ ΠΕΡΙΕΧΟΜΕΝΩΝ

1. ΓΕΝΙΚΕΣ ΠΑΡΑΤΗΡΗΣΕΙΣ

1.1. Ιστορικό και στόχος των περιφερειακών συσκέψεων

1.2. Οργανωτικές ρυθμίσεις

1.3. Αξιολόγηση εκ μέρους της Επιτροπής

1.4. Η συνέχεια

2. ΤΟ ΑΠΟΤΕΛΕΣΜΑ ΤΩΝ ΠΕΡΙΦΕΡΕΙΑΚΩΝ ΣΥΣΚΕΨΕΩΝ

2.1. Το θέμα της πρόσβασης στη ζώνη των 6/12 μιλίων

2.2. Πρόσβαση στη Βόρεια Θάλασσα

2.3. Shetland Box

2.4. TAC και ποσοστώσεις

2.5. Ατομικές μεταβιβάσιμες ποσοστώσεις (ΑΜΠ)

2.6. Σχετική σταθερότητα και μέθοδοι κατανομής των ποσοστώσεων

2.7. Απορρίψεις

2.8. Σύστημα αλιευτικής προσπάθειας και ΠΠΠ

2.9. Θέματα περιβάλλοντος

2.10. Διεθνής συνεργασία και αλιευτικές συμφωνίες

2.11. Αγορές και εμπόριο αλιευτικών προϊόντων

2.12. Εξορθολογισμός και μέτρα ενίσχυσης

2.13. Έλεγχος, παρακολούθηση και εποπτεία

2.14. Αλιευτική έρευνα

2.15. Υδατοκαλλιέργεια

2.16. Mεσόγειος

2.17. Διαδικασία λήψης αποφάσεων - Θεσμικές ρυθμίσεις

2.18. Άλλα θέματα

3. ΟΙ ΕΚΘΕΣΕΙΣ ΑΝΑ ΚΡΑΤΟΣ ΜΕΛΟΣ

3.1. BΕΛΓΙΟ

3.2. ΔΑΝΙΑ

3.3. ΓΕΡΜΑΝΙΑ

3.4. ΕΛΛΑΔΑ

3.5. ΙΣΠΑΝΙΑ

3.6. ΓΑΛΛΙΑ

3.7. IΡΛΑΝΔΙΑ

3.8. ITAΛΙΑ

3.9. ΟΛΛΑΝΔΙΑ

3.10. AΥΣΤΡΙΑ

3.11. ΠΟΡΤΟΓΑΛΙΑ

3.12. ΦΙΝΛΑΝΔΙΑ

3.13. ΣΟΥΗΔΙΑ

3.14. ΗΝΩΜΕΝΟ ΒΑΣΙΛΕΙΟ

ΠΙΝΑΚΑΣ ΠΑΡΑΡΤΗΜΑΤΩΝ

ΠΑΡΑΡΤΗΜΑ I Γλωσσάριο συντμήσεων

ΠΑΡΑΡΤΗΜΑ II Ερωτηματολόγιο της Επιτροπής σχετικά με την ΚΑΠ μετά το 2002

ΠΑΡΑΡΤΗΜΑ III Έκθεση σχετικά με τις απαντήσεις στο ερωτηματολόγιο εκ μέρους μη κυβερνητικών και άλλων οργανισμών σε ευρωπαϊκό επίπεδο

ΠΑΡΑΡΤΗΜΑ IV Πίνακας με τις ημερομηνίες και τους τόπους των περιφερειακών συσκέψεων σχετικά με την ΚΑΠ μετά το 2002

1. ΓΕΝΙΚΕΣ ΠΑΡΑΤΗΡΗΣΕΙΣ

1.1. Ιστορικό και στόχος των περιφερειακών συσκέψεων

Η Επιτροπή ξεκίνησε τον Μάρτιο του 1998 μια διαδικασία διαβούλευσης σε δύο φάσεις με θέμα την Κοινή Αλιευτική Πολιτική μετά το έτος 2002.

Κατά την πρώτη φάση εστάλησαν 350 ερωτηματολόγια σε ορισμένους αντιπροσωπευτικούς οργανισμούς και ενώσεις που έχουν σχέση με την αλιεία σε όλα τα κράτη μέλη της Ευρωπαϊκής Ένωσης.

Από τους εν λόγω οργανισμούς και ενώσεις ζητήθηκε να εκφράσουν την άποψή τους όχι μόνο σχετικά με τα θέματα τα οποία σύμφωνα με τον κανονισμό του Συμβουλίου αριθ. 3760/92 και τις πράξεις προσχώρησης του 1985 και του 1994, πρόκειται να ανανεωθούν το 2002, αλλά και σχετικά με όλες τις άλλες πτυχές της Κοινής Αλιευτικής Πολιτικής.

Η Επιτροπή έλαβε 175 απαντήσεις στα ερωτηματολόγια αυτά οι οποίες επικρίνουν συχνά την Κοινή Αλιευτική Πολιτική και απηχούν τις βασικές ανησυχίες του αλιευτικού τομέα και των άλλων ενδιαφερόμενων ομάδων όσον αφορά το μέλλον της αλιείας στην Ευρωπαϊκή Ένωση.

Η Επιτροπή συνέταξε το 1998 μία έκθεση σχετικά με τις απαντήσεις στο ερωτηματολόγιο αυτό.

Η δεύτερη φάση της διαδικασίας διαβούλευσης με θέμα την Κοινή Αλιευτική Πολιτική μετά το έτος 2002 περιελάμβανε την οργάνωση 30 περιφερειακών συσκέψεων στα κράτη μέλη με τη συμμετοχή ενός ευρέος φάσματος ενδιαφερομένων μερών (1500 άτομα έλαβαν μέρος στις συσκέψεις αυτές).

Δύο ήταν οι στόχοι αυτών των περιφερειακών συσκέψεων:

Πρώτον, να δοθεί η ευκαιρία στους εκπροσώπους του αλιευτικού τομέα και των άλλων ενδιαφερόμενων ομάδων στα κράτη μέλη να συζητήσουν κατευθείαν με τις υπηρεσίες της Επιτροπής σχετικά με το μέλλον της ΚΑΠ. Έτσι, είχαν την ευκαιρία να παρουσιάσουν αναλυτικά τις απαντήσεις τους στο ερωτηματολόγιο και να εκφράσουν τις εθνικές/περιφερειακές /τοπικές απόψεις σχετικά με την αναθεώρηση της ΚΑΠ το έτος 2002, καθώς και σχετικά με οποιοδήποτε άλλο θέμα που παρουσιάζει ιδιαίτερο ενδιαφέρον γι' αυτούς.

Δεύτερον, να δοθεί η ευκαιρία στους υπαλλήλους της Επιτροπής να έχουν μια άμεση επαφή με τους διάφορους φορείς απ' όλα τα κράτη μέλη και να ακούσουν τα αιτήματά τους. Η Επιτροπή ήθελε να ακούσει όσο το δυνατόν περισσότερες απόψεις και προτάσεις πριν επεξεργασθεί και υποβάλει στο Συμβούλιο και στο Ευρωπαϊκό Κοινοβούλιο την έκθεσή της σχετικά με την κατάσταση της αλιείας στην Ευρωπαϊκή Ένωση όπως προβλέπεται από το άρθρο 14 παράγρ. 2 του κανονισμού του Συμβουλίου αριθ. 3760/92 που θεσπίζει ένα κοινοτικό σύστημα για την αλιεία και την υδατοκαλλιέργεια.

1.2. Οργανωτικές ρυθμίσεις

Η Επιτροπή οργάνωσε 30 περιφερειακές συσκέψεις από τον Σεπτέμβριο του 1998 μέχρι τον Ιούνιο του 1999 (βλ. παράρτημα IV με τις ημερομηνίες και τους τόπους των περιφερειακών συσκέψεων).

Η Επιτροπή προσκάλεσε, εκτός των άλλων, διάφορες επαγγελματικές αλιευτικές οργανώσεις, τους τομείς της μεταποίησης και της εμπορίας, τα συνδικάτα, μη κυβερνητικούς οργανισμούς που έχουν σχέση με την αλιεία, τις ενώσεις καταναλωτών, ερευνητικά ιδρύματα, τον ειδικευμένο τύπο, τις αρμόδιες εθνικές διοικήσεις καθώς και μέλη του Ευρωπαϊκού Κοινοβουλίου.

Η ημερήσια διάταξη για τις συσκέψεις καταρτίστηκε με βάση το ερωτηματολόγιο και έδωσε τη δυνατότητα στους εκπροσώπους να συζητήσουν εξαντλητικά όλα τα θέματα που έχουν σχέση με την ΚΑΠ. (Πρόσβαση στα ύδατα και στους εγχώριους πόρους, διαχείριση και διατήρηση των πόρων, διεθνής συνεργασία και αλιευτικές συμφωνίες, διαρθρωτικά μέτρα και μέτρα ενίσχυσης, έλεγχος, διαδικασία λήψης αποφάσεων, αλιευτική έρευνα, υδατοκαλλιέργεια κλπ.).

Κατά τη διάρκεια των συσκέψεων διανεμήθηκαν έγγραφα σχετικά με τις γραπτές απαντήσεις στο ερωτηματολόγιο σε εθνικό/κοινοτικό επίπεδο.

Οι υπάλληλοι της Επιτροπής παρουσίασαν αυτά τα έγγραφα και προήδρευσαν των συσκέψεων.

1.3. Αξιολόγηση εκ μέρους της Επιτροπής

Τα αποτελέσματα των περιφερειακών συσκέψεων ανταποκρίθηκαν στις προσδοκίες της Επιτροπής.

Η Επιτροπή είναι γενικά ικανοποιημένη με το επίπεδο συμμετοχής, με το βαθμό εκπροσώπησης των διάφορων συμφερόντων καθώς και με την ποιότητα των παρεμβάσεων και των προτάσεων που υπεβλήθησαν.

Σε αντίθεση με την πρώτη φάση της διαδικασίας διαβούλευσης (ερωτηματολόγιο) το οποίο εξ ορισμού ήταν προσβάσιμο από ένα περιορισμένο αριθμό αντιπροσωπευτικών οργανώσεων, οι περιφερειακές συσκέψεις έδωσαν τη δυνατότητα σε ένα μεγαλύτερο αριθμό ανθρώπων να συμμετάσχει στη διαδικασία διαβούλευσης.

Έτσι η Επιτροπή άκουσε πολλές αυθεντικές απόψεις οι οποίες δεν περιλαμβάνονταν στο υλικό που είχε συγκεντρωθεί μέσω της διαδικασίας του ερωτηματολογίου. Εξάλλου, ορισμένοι από τους εκπροσώπους είχαν την ευκαιρία αν αναπτύξουν ακόμη περισσότερο τις γραπτές τους προτάσεις και να θέσουν υπόψη της Επιτροπής καθαρά τοπικά/περιφερειακά προβλήματα, τα οποία εξαιτίας του χαρακτήρα τους σπάνια αποτελούν αντικείμενο συζήτησης στο πλαίσιο των κοινοτικών οργάνων.

Ορισμένοι από τους εκπροσώπους επέκριναν την Επιτροπή για την οργάνωση των συσκέψεων διαβούλευσης, επειδή πίστευαν ότι η Επιτροπή δεν θα ελάμβανε υπόψη τα αποτελέσματά τους κατά τη σύνταξη των τελικών της προτάσεων. Εν τούτοις, το μεγαλύτερο μέρος αυτών που έλαβαν μέρος στη διαδικασία διαβούλευσης επιδοκίμασαν την πρωτοβουλία της Επιτροπής και έλαβαν μέρος στη συζήτηση σχετικά με το μέλλον της ΚΑΠ κατά τρόπο πολύ εποικοδομητικό.

1.4. Η συνέχεια

Η Επιτροπή θα υποβάλει την παρούσα πρόταση σχετικά με τις περιφερειακές συσκέψεις στο Συμβούλιο, στο Ευρωπαϊκό Κοινοβούλιο και σε όλα τα μέρη που έλαβαν μέρος στη διαδικασία διαβούλευσης σχετικά με την Κοινή Αλιευτική Πολιτική μετά το 2002.

Στο μεταξύ, η Επιτροπή έχει αρχίσει να συγκεντρώνει το απαραίτητο υλικό και τα απαραίτητα στοιχεία για την σύνταξη της έκθεσής της σχετικά με την κατάσταση της αλιείας στην Ευρωπαϊκή Ένωση, η οποία προβλέπεται από το άρθρο 14 παράγρ. 2 του κανονισμού αριθ. 3760/92 του Συμβουλίου.

Πρόθεση της Επιτροπής είναι να παρουσιάσει την έκθεση αυτή στις αρχές του 2001 ώστε να δοθεί επαρκής χρόνος για συζήτηση στο Συμβούλιο και στο Ευρωπαϊκό Κοινοβούλιο σχετικά με το μέλλον της ΚΑΠ.

2. ΤΟ ΑΠΟΤΕΛΕΣΜΑ ΤΩΝ ΠΕΡΙΦΕΡΕΙΑΚΩΝ ΣΥΣΚΕΨΕΩΝ

Οι περιφερειακές συσκέψεις έδειξαν ότι υπάρχει ομοφωνία ως προς την Κοινή Αλιευτική Πολιτική μετά το 2002.

Παράλληλα όμως κατέστη σαφές ότι τα διάφορα μέρη πιστεύουν ότι πολλά στοιχεία της ΚΑΠ θα πρέπει να αναθεωρηθούν, να τροποποιηθούν ή να αλλάξουν τελείως.

Ορισμένα αιτήματα καθώς και ορισμένες επικρίσεις και προτάσεις που διατυπώθηκαν κατά τη διάρκεια των συσκέψεων υπήρξαν αντιφατικές λόγω του ότι αυτοί που τις διατύπωσαν επιδιώκουν συγκρουόμενους στόχους. Εν τούτοις, είναι φυσικό ότι οι αλιείς στη Βόρεια Θάλασσα και στη Μεσόγειο δεν έχουν τα ίδια προβλήματα ή ότι οι παραγωγοί και οι μεταποιητές δεν έχουν πάντοτε τις ίδιες απόψεις όσον αφορά τις εισαγωγές.

Λαμβάνοντας υπόψη όλους αυτούς τους παράγοντες τα βασικά συμπεράσματα των περιφερειακών συσκέψεων μπορούν να συνοψισθούν ως εξής:

2.1. Το θέμα της πρόσβασης στη ζώνη των 6/12 μιλίων

Δεν υπάρχει σχεδόν κανένα αίτημα για τη θέσπιση ενός καθεστώτος ελεύθερης πρόσβασης "μέχρι τις παραλίες". Διατυπώθηκαν κάποια αιτήματα για την ενίσχυση του παρόντος καθεστώτος υπέρ των παράκτιων αλιέων στο Ηνωμένο Βασίλειο, στην Ιρλανδία και στην Πορτογαλία. (Π.χ. επέκταση του ορίου μέχρι τα 24 μίλια ή περισσότερο, κατάργηση των συγγενικών δικαιωμάτων κλπ.).

2.2. Πρόσβαση στη Βόρεια Θάλασσα

Οι αλιείς από την Ισπανία, την Πορτογαλία, τη Φινλανδία και τη Σουηδία τάχθηκαν υπέρ της κατάργησης όλων των διακριτικών απαγορεύσεων όσον αφορά την πρόσβαση.

Εν τούτοις, οι οργανώσεις από τα παράκτια κράτη της Βόρειας Θάλασσας εξέφρασαν την ανησυχία τους σχετικά με την αύξηση της αλιευτικής προσπάθειας στη Βόρεια Θάλασσα, η οποία θα μπορούσε να προκύψει από την ελεύθερη πρόσβαση στην περιοχή αυτή παρά το γεγονός ότι έχει ήδη ρυθμιστεί η πρόσβαση στους περισσότερους από τους πόρους.

2.3. Shetland Box

Η διατήρηση του περιορισμού της αλιείας στo Shetland Box δεν έτυχε ομόφωνης υποστήριξης. Ορισμένες οργανώσεις φυσικά υποστήριξαν τη διατήρηση του παρόντος καθεστώτος (καθώς και όλους τους περιορισμούς της αλιείας γενικά ως ένα αποτελεσματικό μέσο διατήρησης), ενώ άλλες οργανώσεις ιδιαίτερα από την Ισπανία και την Ολλανδία καθώς και μια μεγάλη ομοσπονδία αλιέων από το Ηνωμένο Βασίλειο τάχθηκαν εναντίον του περιορισμού της αλιείας . Κατά τη γνώμη τους η θέσπιση του Shetland Box δεν έχει καμία επιστημονική βάση και έχει καθαρά πολιτικό χαρακτήρα.

2.4. TAC και ποσοστώσεις

Κατά τη διάρκεια των συσκέψεων υποστηρίχθηκε ευρέως ότι το καθεστώς των TAC και των ποσοστώσεων απέτυχε να περιορίσει τα ποσοστά εκμετάλλευσης των αποθεμάτων εξαιτίας της μη σωστής εφαρμογής του και της έλλειψης των κατάλληλων επιστημονικών συμβουλών. Παράλληλα όμως δεν διαπιστώθηκε ομοφωνία για την κατάργηση του καθεστώτος και την αντικατάστασή του με κάτι άλλο.

Η ενίσχυση της παρακολούθησης, η χρησιμοποίηση πιο επιλεκτικών εργαλείων, η μείωση των απορρίψεων και η θέσπιση εναλλακτικών καθεστώτων αλιείας προτάθηκαν, εκτός των άλλων ιδεών, για την βελτίωση του ισχύοντος καθεστώτος.

2.5. Ατομικές μεταβιβάσιμες ποσοστώσεις (ΑΜΠ)

Η πλειοψηφία των εκπροσώπων τάχθηκε εναντίον των ατομικών μεταβιβάσιμων ποσοστώσεων φοβούμενη τη δημιουργία ολιγοπωλίων και την απώλεια θέσεων εργασίας. Περισσότερης υποστήριξης έτυχαν οι ατομικές μεταβιβάσιμες ποσοστώσεις στην Ολλανδία, στην Ισπανία και στη Δανία.

Η ελεύθερη μεταβίβαση των ποσοστώσεων εντός της Ευρωπαϊκής Ένωσης (υπό την εποπτεία εθνικών/δημοσίων αρχών για ορισμένες) υποστηρίχθηκε στην Ισπανία και στην Ολλανδία.

Στο Η.Β διαπιστώθηκε μεγάλη υποστήριξη του ισχύοντος εθνικού καθεστώτος κατανομής των ποσοστώσεων.

2.6. Σχετική σταθερότητα και μέθοδοι κατανομής των ποσοστώσεων

Υποστηρίχθηκε ευρέως η αρχή της σχετικής σταθερότητας. Σε πολλές περιπτώσεις η σχετική σταθερότητα θεωρήθηκε ως αναγκαίο "κακό" της οποίας η μετατροπή ή η κατάργηση θα μπορούσε να δημιουργήσει μεγαλύτερα προβλήματα.

Επίμονα αιτήματα για αλλαγές στη σχετική σταθερότητα διατυπώθηκαν στην Δημοκρατία της Ιρλανδίας και στη Β. Ιρλανδία (κατάργηση των προτιμήσεων της Χάγης).

Σε πολλά κράτη μέλη έγιναν προτάσεις για μετατροπές των μεθόδων κατανομής των ποσοστώσεων όσον αφορά ορισμένα είδη και ορισμένες περιοχές. Το επιχείρημα που χρησιμοποιήθηκε συχνά ήταν ότι οι ισχύουσες μέθοδοι δεν αντανακλούν τις τρέχουσες αλιευτικές πρακτικές.

2.7. Απορρίψεις

Οι ισχύοντες κανόνες όσον αφορά τις απορρίψεις επικρίθηκαν εντονότατα.

Η εκφόρτωση όλων των αλιευμάτων υποστηρίχθηκε ευρέως από τους αλιείς σε ορισμένα κράτη μέλη.

Εκφράστηκαν όμως και απόψεις υπέρ της ισχύουσας πολιτικής σχετικά με τις απορρίψεις τόσο εκ μέρους των αλιέων, που φοβούνται το κόστος της απαγόρευσης των απορρίψεων, όσο και εκ μέρους των επιστημόνων, που πιστεύουν ότι το πρόβλημα των απορρίψεων αντιμετωπίζεται καλύτερα με τη χρησιμοποίηση πιο επιλεκτικών εργαλείων.

2.8. Σύστημα αλιευτικής προσπάθειας και ΠΠΠ

Ο ισχύον ορισμός της αλιευτικής προσπάθειας όσον αφορά την ισχύ της μηχανής επικρίθηκε έντονα σε πολλά κράτη μέλη (Ιταλία, Ελλάδα, Ολλανδία, Πορτογαλία).

Όσον αφορά τα ΠΠΠ εκφράστηκαν απόψεις υπέρ της επιβολής αυστηρών ποινών στα κράτη που δεν επιτυγχάνουν τους στόχους ΠΠΠ (π.χ. Βέλγιο, Γερμανία, Πορτογαλία). Αντίθετα σε άλλα κράτη μέλη επικρίθηκαν έντονα τα ΠΠΠ και ζητήθηκε μεγαλύτερη ελαστικότητα όσον αφορά τους ισχύοντες κανόνες (π.χ. Ηνωμένο Βασίλειο, Φινλανδία).

2.9. Θέματα περιβάλλοντος

Οι αλιείς ζήτησαν μεγαλύτερη προστασία του θαλάσσιου περιβάλλοντος από την προερχόμενη από τη ξηρά ρύπανση καθώς και από άλλες βιομηχανικές δραστηριότητες.

Σε ορισμένες περιπτώσεις ζητήθηκε η λήψη μέτρων για την αποζημίωση των αλιέων σε σχέση με τις απώλειες αλιευμάτων και εξοπλισμού που προκαλούν οι φώκιες και τα άλλα θαλάσσια κήτη (Σκωτία, Ελλάδα, Φινλανδία).

2.10. Διεθνής συνεργασία και αλιευτικές συμφωνίες

Όσον αφορά την πολύπλευρη συνεργασία υποστηρίχθηκε η πολιτική και οι προσπάθειες που κάνει η Κοινότητα. Σε ορισμένα κράτη (Ισπανία, Ιταλία, κλπ.) επισημάνθηκε ότι θα πρέπει να ενισχυθεί η κοινοτική παρουσία στους διεθνείς οργανισμούς.

Στην περίπτωση των διμερών συμφωνιών διαπιστώθηκε ότι υπάρχει χάσμα ανάμεσα στο Βορρά και στο Νότο. Οι αλιείς και οι πλοιοκτήτες που επωφελούνται περισσότερο από τις συμφωνίες οι οποίες χρηματοδοτούνται από τον κοινοτικό προϋπολογισμό ζήτησαν να ενισχυθεί η εξωτερική αλιευτική πολιτική (π.χ. με την αύξηση του αριθμού των συμφωνιών) και να ενισχυθεί ο ρόλος τους κατά τη διάρκεια των διαπραγματεύσεων.

Οι χώρες του Βορρά όμως ζήτησαν από την Κοινότητα να στρέψει την προσοχή της προς τις συμφωνίες που αφορούν τη Βόρειο Θάλασσα και στα αιτήματα να διατεθεί μέρος του εξωτερικού προϋπολογισμού για μέτρα εσωτερικής πολιτικής.

2.11. Αγορές και εμπόριο αλιευτικών προϊόντων

Οι συζητήσεις κατά τη διάρκεια ορισμένων συσκέψεων "επισκιάσθηκαν" από την πρόταση της Επιτροπής για τη μεταρρύθμιση της κοινής οργάνωσης των αγορών, η οποία παρουσιάστηκε τον Φεβρουάριο του 1999 .

Το γεγονός αυτό όμως δεν εμπόδισε τους εκπροσώπους να εκφράσουν τις απόψεις τους για θέματα όπως είναι η προστασία των καταναλωτών ή οι εισαγωγές από τρίτες χώρες. Σε ορισμένες συσκέψεις κατέστη σαφές ότι ο τομέας της μεταποίησης αφενός και της παραγωγής αφετέρου δεν συμμερίζονται την ίδια άποψη όσον αφορά την λειτουργία των αγορών.

Ενώ οι μεταποιητές ζήτησαν μεγαλύτερη και ευκολότερη πρόσβαση τις πρώτες ύλες, οι αλιείς ζήτησαν μεγαλύτερη προστασία από τις φθηνές εισαγωγές από τρίτες χώρες.

2.12. Εξορθολογισμός και μέτρα ενίσχυσης

Η πρόταση της Επιτροπής για ένα νέο κανονισμό όσον αφορά το ΧΜΠΑ έγινε αναπόφευκτα αντικείμενο συζητήσεων και οι υπάλληλοι της Επιτροπής είχαν την ευκαιρία να διασαφηνίσουν ορισμένες πτυχές της νέας πρότασης.

Σε πολλά κράτη μέλη υποστηρίχθηκαν τα διαρθρωτικά μέτρα και η ενίσχυση για την ανανέωση των στόλων, για την κατάρτιση και την ενίσχυση νέων αλιέων και για την ενίσχυση του μικρού παράκτιου στόλου.

2.13. Έλεγχος, παρακολούθηση και εποπτεία

Υποστηρίχθηκε από πολλούς το αίτημα για την ενίσχυση της εφαρμογής και της παρακολούθησης και ζητήθηκε να εξασφαλισθούν οι ίδιοι όροι εργασίας για τους αλιείς ολόκληρης της Ένωσης.

Οι αλιείς συνήθως κάνουν παράπονα ότι ελέγχονται αυστηρότερα από τις ελεγκτικές αρχές της χώρας τους σε σύγκριση με τους συναδέλφους τους από άλλα κράτη μέλη ή από τρίτες χώρες.

Ορισμένοι μάλιστα ζήτησαν να ενισχυθούν οι αρμοδιότητες της Επιτροπής στον τομέα αυτό.

2.14. Αλιευτική έρευνα

Πολλοί αλιείς ισχυρίστηκαν ότι τα επιστημονικά στοιχεία είναι συχνά "λανθασμένα" και ότι στην πραγματικότητα μπορούν να αλιευθούν "περισσότερα ψάρια" παρά τα επιστημονικά στοιχεία περί του αντιθέτου.

Ζήτησαν να υπάρξει μεγαλύτερη διαφάνεια, να διαδοθούν ευρύτερα τα αποτελέσματα των επιστημονικών μελετών και να υπάρξει μεγαλύτερη συνεργασία με τους επιστήμονες.

Σε πολλές περιπτώσεις οι εκπρόσωποι ζήτησαν να ενθαρρυνθεί η πολυεπιστημονική έρευνα ώστε να καλυφθούν όλες οι πτυχές της αλιείας και όχι μόνο οι βιολογικές.

2.15. Υδατοκαλλιέργεια

Ο τομέας της υδατοκαλλιέργειας παραπονείται συχνά ότι δεν θεωρείται ως αναπόσπαστο μέρος της Κοινής Αλιευτικής Πολιτικής και ότι δεν λαμβάνει επαρκή ενίσχυση από την Κοινότητα.

2.16. Mεσόγειος

Οι μεσογειακοί οργανισμοί και οι μεσογειακές ενώσεις εξέφρασαν συγκεκριμένες απόψεις όσον αφορά την εφαρμογή της ΚΑΠ στην περιοχή αυτή η οποία αξίζει μιας ξεχωριστής παρουσίας

Στο πλαίσιο αυτό πολλοί από τους εκπροσώπους έδωσαν έμφαση στην "ιδιαιτερότητα" της μεσογειακής αλιείας και τόνισαν την ανάγκη ομοιογενών κανόνων για όλους όσους αλιεύουν στην περιοχή αυτή, περιλαμβανομένων των τρίτων χωρών, και ζήτησαν να ενισχυθεί η διεθνής πολιτική της Κοινότητας στην περιοχή, τόσο σε σχέση με τις τρίτες χώρες όσο και εντός των πολυμερών οργανισμών, ούτως ώστε να υπάρξει δίκαιη μεταχείριση των αλιέων της Κοινότητας.

Οι ιταλοί αλιείς επέκριναν δριμύτατα τα ισχύοντα τεχνικά μέτρα, ενώ οι ισπανικές οργανώσεις τάχθηκαν υπέρ μιας "περιφερειακής προσέγγισης" για τη Μεσόγειο (π.χ. περιφερειακά ΠΠΠ)

2.17. Διαδικασία λήψης αποφάσεων - Θεσμικές ρυθμίσεις

Υπήρξε ένα ομόφωνο αίτημα για μεγαλύτερη διαφάνεια από την πλευρά της Επιτροπής και για μεγαλύτερη συμμετοχή και συνεισφορά του τομέα στην επεξεργασία των αποφάσεων της Κοινότητας.

Η "περιφερειοποίηση" της διαδικασίας διαχείρισης της αλιείας (ή η υιοθέτηση "περιφερειακών" λύσεων όσον αφορά τις απορρίψεις και άλλα θέματα) υποστηρίχθηκε ένθερμα από το ΗΒ, την Ιρλανδία, τη Φινλανδία και τη Σουηδία αλλά αντιμετωπίστηκε με καχυποψία σε άλλα κράτη, όπως π.χ. στη Γαλλία και στην Ισπανία (εκτός από ορισμένες μεσογειακές ενώσεις).

Η συζήτηση απέδειξε ότι υπάρχει σύγχυση όσον αφορά τον όρο "περιφερειακός". Για ορισμένους ο όρος αυτός σημαίνει επαναφορά εξουσιών/αρμοδιοτήτων από τα κοινοτικά όργανα στις εθνικές/περιφερειακές αρχές, ενώ για άλλους σημαίνει απλώς να λαμβάνονται υπόψη οι περιφερειακές ιδιαιτερότητες κατά τη λήψη αποφάσεων της Επιτροπής οι οποίες δεν έχουν θεσμικές επιπτώσεις.

Πολλά μέρη εξάλλου τάχθηκαν υπέρ μιας πιο ελαστικής διαχείρισης ώστε να αντιμετωπίζονται γρήγορα τα τοπικά προβλήματα και οι τοπικές κρίσεις. Δεδομένου ότι η διαδικασία λήψης αποφάσεων στην Κοινότητα είναι συχνά δυσκίνητες και χρονοβόρες πρότειναν τη μεταφορά εξουσιών σε τοπικές/περιφερειακές αρχές.

2.18. Άλλα θέματα

Μεταξύ των άλλων θεμάτων που ετέθησαν κατά τη διάρκεια της σύσκεψης, τα οποία δεν περιλαμβάνονται στο ερωτηματολόγιο, η Επιτροπή επισημαίνει την έκκληση για τη θέσπιση ενός κανονισμού/λήψη μέτρων για την ερασιτεχνική αλιεία και για τις ανησυχίες που έχουν εκφρασθεί σε ορισμένες χώρες όσον αφορά τις συνέπειες της επερχόμενης διεύρυνσης.

3. ΟΙ ΕΚΘΕΣΕΙΣ ΑΝΑ ΚΡΑΤΟΣ ΜΕΛΟΣ

3.1. BΕΛΓΙΟ

Η σύσκεψη έγινε στην Οστάνδη στις 12 Ιανουαρίου 1999.

Στη σύσκεψη έλαβαν μέρος εκπρόσωποι των βασικών βελγικών οργανώσεων αλιέων, του μεταποιητικού/εμπορικού τομέα, της υδατοκαλλιέργειας, του επιστημονικού τομέα, των συνδικάτων και των εθνικών αρχών. Οι εκπρόσωποι επιδοκίμασαν την πρωτοβουλία που έλαβε η Επιτροπή να κατέβει στη βάση και να ανταλλάξει απόψεις με όλους τους παράγοντες. Η ατμόσφαιρα ήταν ευχάριστη και έγινε μια ανοικτή και εποικοδομητική συζήτηση.

Οι παρεμβάσεις που έγιναν κατά τη διάρκεια της σύσκεψης μπορούν να συνοψισθούν ως εξής:

Πρόσβαση στα ύδατα και στους πόρους

- Όσον αφορά το θέμα των 6/12 μιλίων συμφώνησαν όλοι να διατηρηθεί η παρούσα κατάσταση.

- Επισημάνθηκε η ανάγκη βελτίωσης του συστήματος ΤAC (σύνολο επιτρεπομένων αλιευμάτων). Επισημάνθηκε επίσης ότι η τεχνική διαίρεση των στενών της Μάγχης σε τομείς, σε πολύ μικρούς ορισμένες φορές, δημιουργεί πρόβλημα για την αλίευση των ακίνητων αποθεμάτων και θα πρέπει να αλλάξει.

- Τηρήθηκε θετική στάση όσον αφορά την ανταλλαγή ποσοστώσεων μεταξύ των κρατών μελών.

- Εκφράστηκε μια θετική γνώμη όσον αφορά το σύστημα των ατομικών μεταβιβάσεων ποσοστώσεων, υπό τον όρο ότι θα συνδυασθεί με τη βελτίωση του ελέγχου.

Διαχείριση και διατήρηση των πόρων

- Όσον αφορά τις απορρίψεις, πρέπει να προωθηθεί η χρησιμοποίηση πιο επιλεκτικών αλιευτικών εργαλείων. Η χρησιμοποίηση νέων και πιο σύγχρονων τεχνικών μέτρων θα πρέπει να είναι υποχρεωτική. Η Επιτροπή θα πρέπει να ενθαρρύνει τους πειραματισμούς με νέα είδη διχτύων.

- Όσον αφορά την προσεκτική προσέγγιση και την αποτυχία, κατά γενική αντίληψη, τήρησης των ΠΠΠ, επισημάνθηκε ότι όταν ένα κράτος μέλος δεν τηρεί τα ΠΠΠ του και κατά συνέπεια υπεραλιεύει κατά το επόμενο έτος μειώνονται τα TAC για όλους. Οι χώρες οι οποίες δεν έχουν τηρήσει τα δικά τους ΠΠΠ θα πρέπει να τιμωρηθούν.

Αγορά

- Δεν υπάρχει πραγματική ευρωπαϊκή αγορά εξαιτίας κατά κύριο λόγο της έλλειψης τυποποίησης όσον αφορά τους εφαρμοζόμενους κανόνες στις διάφορες χώρες, με συνέπεια να μην υπάρχει ανταγωνισμός και διαφάνεια. Ένα άλλο πρόβλημα είναι το κακό σύστημα μεταφορών, το οποίο παρεμποδίζει τη μεταφορά φρέσκων προϊόντων από το ένα μέρος της Ευρώπης στο άλλο.

- Μεγάλη αντίδραση συνάντησε η πρόταση της Επιτροπής για χορήγηση ενίσχυσης προκειμένου να ενθαρρυνθούν οι επαφές μεταξύ των αλιέων και των μεταποιητών χωρίς να γίνονται πλειστηριασμοί. Θεωρήθηκε ότι αυτό το είδος των επαφών εξουδετερώνει τον ανταγωνισμό και ενθαρρύνει την υπεραλίευση προκειμένου να τηρηθούν οι όροι της σύμβασης. Η ίδια ενίσχυση θα πρέπει να δοθεί και στους πλειστηριασμούς εάν εγκριθεί τελικά αυτό το νέο μέτρο.

- Ειπώθηκε ότι το κύκλωμα της εμπορίας παρουσιάζει κακή οργάνωση στο σημείο της πρώτης πώλησης. Έγινε επίσης και μία πρόταση για κατάρτιση των αλιέων ώστε να είναι σε θέση να αποκομίσουν αυτοί τα κέρδη από την πρώτη πώληση. Η έλλειψη στοιχείων όσον αφορά την εμπορία δεν επιτρέπει στους παραγωγούς να γνωρίζουν τις τιμές και τους όρους εμπορίας σε ολόκληρη την Ευρώπη.

Έλεγχος

- Υποστηρίχθηκε ένθερμα η ενίσχυση και η τυποποίηση των ελέγχων σε ολόκληρη την Κοινότητα. Απερρίφθη ομόφωνα ο νέος κανονισμός για τους ελέγχους και ειδικότερα η υποχρέωση καταχώρησης στο ημερολόγιο του σκάφους ακόμη και των πιο μικρών σε ποσότητα αλιευμάτων. Εκφράστηκαν παράπονα ότι τα ημερολόγια των σκαφών δεν είναι αρκετά μεγάλα ώστε να μπορούν να καταχωρηθούν μικρά αλιεύματα 30 διαφορετικών ειδών.

Έρευνα

- Υπάρχει έλλειψη στοιχείων και πληροφοριών. Οι απόψεις των αλιέων πρέπει να λαμβάνονται υπόψη κατά την επιστημονική εκτίμηση, ούτως ώστε τα αποτελέσματα να γίνονται πιο αποδεκτά από αυτούς. Η ΕΕ θα πρέπει να προωθήσει ακόμη περισσότερο την έρευνα στον τομέα της υδατοκαλλιέργειας με επίκεντρο την ανανέωση των αποθεμάτων στα κοινοτικά ύδατα.

Υδατοκαλλιέργεια

- Όσον αφορά την υδατοκαλλιέργεια προτάθηκε η χορήγηση ενίσχυσης για τη βελτίωση των γνώσεων στη σύγχρονη υδατοκαλλιέργεια. Θα πρέπει να ενθαρρυνθεί η υδατοκαλλιέργεια που έχει ως στόχο την ανανέωση των θαλάσσιων αποθεμάτων. Προτάθηκε επίσης η επέκταση των κοινωνικο-οικονομικών μέτρων προς τον τομέα της υδατοκαλλιέργειας.

3.2. ΔΑΝΙΑ

Στη Δανία έγιναν δύο συσκέψεις: μία στη Κοπεγχάγη στις 27 Οκτωβρίου 1998, και μια άλλη στο Βίμποργκ της Γιούτλαντ στις 29 Οκτωβρίου 1998.

Στις συσκέψεις αυτές έλαβαν μέρος εκπρόσωποι των κυριότερων οργανώσεων αλιέων της Δανίας, του τομέα μεταποίησης/εμπορίας, του τομέα της υδατοκαλλιέργειας, του επιστημονικού τομέα, μη κυβερνητικών οργανισμών που ασχολούνται με θέματα περιβάλλοντος, των συνδικάτων και των εθνικών αρχών. Οι εκπρόσωποι επιδοκίμασαν την πρωτοβουλία που έλαβε η Επιτροπή "να κατέβει στη βάση" και να ανταλλάξει απόψεις με τους εκπροσώπους του κλάδου. Η ατμόσφαιρα ήταν ευχάριστη και έγινε μια θετική και εποικοδομητική συζήτηση με πολλές προφορικές παρεμβάσεις, ιδιαίτερα κατά τη σύσκεψη που έγινε στο Βίμποργκ.

Οι παρεμβάσεις που έγιναν κατά τη διάρκεια αυτών των συσκέψεων μπορούν να συνοψισθούν ως εξής:

Πρόσβαση στα ύδατα και στους εγχώριους πόρους/διατήρηση και διαχείριση

- Τα σκάφη που παραβιάζουν κατ' επανάληψη τους κανονισμούς της ΚΑΠ (αλίευση πέραν των καθορισμένων ποσοτήτων, αλίευση νεογνών ή άλλα είδη παραβάσεων) θα πρέπει να εκδιωχθούν από τα συνήθη λιμάνια τους.

- Προτάθηκε ο καθορισμός "πραγματικού χρόνου" κλεισίματος των αλιευτικών ζωνών. Οι εκπρόσωποι ανέφεραν την παύση των αλιευτικών δραστηριοτήτων στα γερμανικά ύδατα, όπου είχε εντοπισθεί μεγάλη συγκέντρωση ιχθυδίων μπακαλιάρου, που συμφωνήθηκε ανεπίσημα ανάμεσα στη Γερμανία, τη Δανία και την Ολλανδία. Υπήρξαν όμως και ορισμένοι που αντιτάχθηκαν σ' αυτή την πρόταση ισχυριζόμενοι ότι μετά από μερικούς μήνες θα ήταν τελείως ελεύθερη η αλίευση αυτών των προστατευόμενων πόρων. Υποστήριξαν επίσης ότι θα έπρεπε να απαγορευθεί η πρόσβαση στην εν λόγω περιοχή σε όλους στους στόλους, διαφορετικά θα ήταν άχρηστο το μέτρο.

- Εκφράστηκαν απόψεις εναντίον του καθορισμού περιοχών περιορισμού της αλιείας και γενικά εναντίον του καθορισμού οποιονδήποτε περιοχών με τον ισχυρισμό ότι στερούνται νομικής βάσης και ότι ο καθορισμός τους έγινε για πολιτικούς και μόνο λόγους. Επισημάνθηκε πολλές φορές η ανάγκη μιας εξαντλητικής επιστημονικής ανάλυσης της κατάστασης σε κάθε περιοχή, απαγόρευσης της αλιείας, ούτως ώστε να καταργηθούν αυτές που δεν είναι απόλυτα αναγκαίες.

- Έγιναν και προτάσεις για τον καθορισμό πολυετών ποσοστώσεων ή κοινών TAC για πολλά σχετικά είδη (π.χ. όλα τα πλατύψαρα στην ίδια κατηγορία). Έγινε επίσης και μία πρόταση να επιτρέπεται η αλίευση κατά τη διάρκεια του έτους ενός μέρους της ποσοστώσεως του επόμενου έτους. Αυτό θα μπορούσε να γίνει για τα είδη που βρίσκονται σε καλή κατάσταση και στις περιπτώσεις όπου το έτος περί του οποίου γίνεται λόγος προσφερόταν για αλιεία και έγινε υπέρβαση της καθορισμένης ποσόστωσης. Προτάθηκε επίσης να μην επιτρέπεται η υπέρβαση των ποσοστώσεων πέραν του ορίου του ( 15% ανά έτος προκειμένου να αποφεύγονται οι απρόβλεπτες διακυμάνσεις των αλιευμάτων που έχουν αρνητικές συνέπειες για την μεταποιητική βιομηχανία.

- Τέλος, ενώ έγινε αποδεκτό ότι για πολιτικούς και διοικητικούς λόγους θα πρέπει να γίνεται ταυτόχρονα η διαπραγμάτευση όλων των TAC, προτάθηκε να μην αρχίζει το "έτος TAC" αυτόματα για όλα τα είδη την 1η Ιανουαρίου αλλά να προσαρμόζεται η έναρξη αυτής της περιόδου στον βιολογικό ρυθμό κάθε είδους.

- Στο Βίμποργκ συζητήθηκε ευρύτατα η πρόταση να παρεμποδισθεί η αλίευση ειδών τα οποία δεν έχουν αναπαραχθεί τουλάχιστον μία φορά. Άλλες εναλλακτικές προτάσεις, παρόλο ότι δεν υπήρξε ομοφωνία ανάμεσα στους αλιείς, όσον αφορά τα TAC και τις ποσοστώσεις ήταν οι ακόλουθες:

- Να αυξηθούν τα μεγέθη των ματιών των διχτύων και η χρήση πιο επιλεκτικών αλιευτικών εργαλείων, ώστε να διασφαλισθεί ότι το ψάρι θα αλιεύεται όταν θα έχει ήδη προλάβει να αναπαραχθεί τουλάχιστον μία φορά.

- Να μετρούνται οι αλιευτικές προσπάθειες με βάση την κατανάλωση πετρελαίου και όχι με βάση τα κιλοβάτ.

Διαρθρωτικά μέτρα

- Υπήρξαν θετικά σχόλια όσον αφορά την απόδοση του ΧΜΠΑ, αλλά δυσμενή σχόλια όσον αφορά το PESCA. Η υπερβολική περιφερειοποίηση των μέτρων που εξαρτώνται από το πρόγραμμα καθώς και το πρόβλημα του συντονισμού των διάφορων ταμείων εκ μέρους των αρμόδιων αρχών επιβράδυναν πάρα πολύ τον ρυθμό υλοποίησης της PESCA.

Διεθνείς συμφωνίες και οργανισμοί

- Συμφωνήθηκε ότι θα πρέπει να ενισχυθεί η εκπροσώπηση της Επιτροπής στους διεθνείς οργανισμούς. Ο κλάδος θα ήθελε να παρευρίσκεται ως παρατηρητής στις διαπραγματεύσεις, όπως γίνεται στη Νορβηγία.

Μέτρα εξορθολογισμού

- Όσον αφορά τις επιδοτήσεις εκφράστηκαν παράπονα ότι δεν υπήρχε πάντοτε συνοχή ανάμεσα στις αρχές που διέπουν τη χορήγηση επιδοτήσεων και την υπόλοιπη ΚΑΠ. Ζητήθηκε να διευκρινισθούν οι επιδοτήσεις που δίνονται για τα διάφορα είδη αλιείας: η παράκτια αλιεία π.χ. χρειάζεται διαφορετικές επιδοτήσεις απ' ό,τι η βιομηχανική αλιεία και αυτό δεν προβλέπεται από τον ισχύοντα κανονισμό.

Ο έλεγχος

- Υποστηρίχθηκε ένθερμα η ιδέα να ενισχυθούν και να γίνουν ομοιόμορφοι οι έλεγχοι σε ολόκληρη την Κοινότητα. Θα πρέπει να αυξηθούν μάλιστα οι αρμοδιότητες της Επιτροπής ως προς αυτό το θέμα. Η τήρηση των ΠΠΠ είναι αδύνατη χωρίς τον κατάλληλο κοινοτικό έλεγχο. Η δυσπιστία ανάμεσα στα διάφορα κράτη όσον αφορά τον έλεγχο μπορεί να εξαλειφθεί μόνο με την αύξηση των κοινοτικών ελέγχων.

Έρευνα

- Οι γνώμες των αλιέων θα πρέπει να λαμβάνονται υπόψη κατά την επιστημονική εκτίμηση ούτως ώστε τα αποτελέσματα να μπορούν να γίνουν πιο αποδεκτά από αυτούς. Θα πρέπει να βελτιωθούν οι μηχανισμοί ανταλλαγής πληροφοριών.

- Επισημάνθηκε ότι η έρευνα των αλιευτικών δραστηριοτήτων δεν είναι επικερδής αυτή καθ' εαυτή και εξαρτάται βασικά από τις ενισχύσεις και τις επιχορηγήσεις. Επισημάνθηκε η σημασία και η ανάγκη για περισσότερη έρευνα όσον αφορά τις κοινωνικο-οικονομικές πτυχές, την αναζήτηση νέων αγορών και τη διεθνοποίηση των αγορών αυτών, τα θαλάσσια οικοσυστήματα, την επίδραση της αλιείας στην θαλάσσια τροφική αλυσίδα και την επίπτωση των φυτοφαρμάκων στα ψάρια και στα μαλάκια (σχετικά με τα οποία δεν γίνεται καμία σχεδόν έρευνα προς το παρόν).

- Δεν υπάρχουν επαρκή επιστημονικά στοιχεία για την εκτίμηση των αποθεμάτων. Εν τούτοις, η εκτίμηση της κατάστασης των αποθεμάτων και το μερίδιο των TAC αποτελούν τον ακρογωνιαίο λίθο της τωρινής ΚΑΠ. Για το λόγο αυτό οι δανοί αλιείς ζητούν να βελτιωθεί η επιστημονική έρευνα και η συλλογή στοιχείων ώστε να εκτιμηθούν με ακρίβεια τα αποθέματα. Αναφέρθηκε ότι οι ανταγωνιστές μας (Ιαπωνία, ΗΠΑ) πραγματοποιούν περισσότερη επιστημονική έρευνα απ' ό,τι εμείς όσον αφορά την αλιεία και την υδατοκαλλιέργεια.

- Τέλος, ζητήθηκε η δημιουργία ενός κοινοτικού πλαισίου όπου οι αλιείς και οι επιστήμονες θα μπορούσαν να εξετάσουν μαζί τα διαθέσιμα στοιχεία και την κατάσταση των αποθεμάτων προκειμένου να καθορίσουν ενιαία κριτήρια και να κάνουν καλύτερη χρήση των στοιχείων που συλλέγουν οι αλιείς.

Διαδικασία λήψης αποφάσεων

- Χρειάζεται περισσότερη συμμετοχή των αλιέων. Υπάρχουν πληροφορίες σχετικά με τις κοινωνικοοικονομικές επιπτώσεις των αποφάσεων. Επισημάνθηκε εν τούτοις ότι η "υπερβολική" διαβούλευση μπορεί να προκαλέσει "υποβάθμιση" των παρεμβάσεων, δεδομένου ότι η Επιτροπή έχει περιορισμένη δυνατότητα να προβεί σε σύνθεση όλων αυτών των συμβουλών.

Υδατοκαλλιέργεια

- Προτάθηκε να ενισχυθεί η βελτίωση των γνώσεων του κλάδου σχετικά με τη σύγχρονη υδατοκαλλιέργεια.

3.3. ΓΕΡΜΑΝΙΑ

Στις 2 Δεκεμβρίου 1998 έγινε μια σύσκεψη στο Αμβούργο. Στη σύσκεψη αυτή έλαβαν μέρος εκπρόσωποι όλων σχεδόν των κλάδων του τομέα, το ομοσπονδιακό υπουργείο και τα υπουργεία των παράκτιων κρατιδίων. Γενικά σχολιάστηκαν ευνοϊκά οι προσπάθειες της Επιτροπής να συμβουλευθεί όλους τους εκπροσώπους.

Τα κυριότερα θέματα που συζητήθηκαν ήταν τα εξής: Τα συστήματα TAC και ποσοστώσεων, η διεθνής συνεργασία και οι αλιευτικές συμφωνίες, η ανάγκη ενίσχυση και τυποποίησης των ελέγχων και των ποινών καθώς και η έρευνα.

Ρυθμίσεις όσον αφορά την πρόσβαση στη Βόρειο Θάλασσα

- Υποστηρίχθηκε η διατήρηση των ισχυουσών διατάξεων περιορισμού της πρόσβασης ώστε να αποφευχθεί η αύξηση της πίεσης στα αποθέματα καθώς και τα αρνητικά αποτελέσματα όσον αφορά τη διάρθρωση του γερμανικού στόλου.

Το σύστημα TAC και ποσοστώσεις

- Tο σύστημα TAC και ποσοστώσεων θεωρήθηκε βασικά ως ένα λογικό και αναντικατάστατο σύστημα. Εν τούτοις, παρόλο ότι το σύστημα θεωρείται καλό, τα αποτελέσματά του επικρίνονται συχνά εξαιτίας της κακής εφαρμογής και παρακολούθησης.

- Η παρακολούθηση χρειάζεται ενίσχυση και αυτό μπορεί να γίνει με τη συμμετοχή των οργανώσεων των παραγωγών. Το αυστηρό σύστημα ελέγχου και ποινών της Νορβηγίας αναφέρθηκε ως παράδειγμα προς μίμηση. Είναι λυπηρό ότι η Επιτροπή δεν έχει εκτελεστικές εξουσίες.

- Επιπλέον, οι ετήσιες αλλαγές όσον αφορά τα TAC και τις ποσοστώσεις θα πρέπει να μειωθούν ούτως ώστε να μην επηρεάζεται ο προγραμματισμός των φορέων. Η διαχείριση των ποσοστώσεων θα πρέπει να παραμείνει υπό την ευθύνη των οργανώσεων των παραγωγών.

Ατομικές μεταβιβάσιμες ποσοστώσεις και σχετική σταθερότητα

- Υπήρξε μεγάλη αντίδραση όσον αφορά την καθιέρωση ατομικών μεταβιβάσιμων ποσοστώσεων. Ένα τέτοιο σύστημα θα είχε ως συνέπεια να συγκεντρωθούν οι ποσοστώσεις στα χέρια μιας μειονότητας που θα κατείχε το κεφάλαιο και θα έλεγχε την αλιευτική δραστηριότητα. Θα ήταν επίσης δύσκολη η παρακολούθησή του.

- Διαπιστώθηκε ομοφωνία κατά τη σύσκεψη όσον αφορά τη διατήρηση της αρχής της σχετικής σταθερότητας.

Αλιευτική προσπάθεια και ΠΠΠ

- Κατά τη σύσκεψη τονίστηκε ότι οι πληροφορίες που στέλνει η Επιτροπή σχετικά με την εξάντληση των αποθεμάτων καθυστερούν πολύ με συνέπεια να αναβάλλεται συχνά η έναρξη των διαπραγματεύσεων σχετικά με την αντιστάθμιση.

- Εκφράστηκε από πολλούς η λύπη για το γεγονός ότι δεν επιβάλλονται κυρώσεις στα κράτη μέλη που δεν συμμορφούνται με τους στόχους των ΠΠΠ.

Διεθνής συνεργασία και αλιευτικές συμφωνίες

- Εκφράστηκαν αιτήματα για την ενίσχυση της έρευνας σχετικά με την κατάσταση των αποθεμάτων (των αποθεμάτων που αποτελούν αντικείμενο των αλιευτικών συμφωνιών) για την αύξηση του αριθμού των υπαλλήλων της ΕΚ που ασχολείται με τη διαπραγμάτευση των αλιευτικών συμφωνιών (διμερών και πολυμερών) και ζητήθηκε να μην καταβληθεί η κοινοτική οικονομική αντιστάθμιση μέχρι το τέλος του έτους με βάση τα σημερινά αλιεύματα.

Η εμπορική πολιτική

- Ετέθη και το θέμα των εισαγωγών από χώρες με χαμηλό κόστος εργασίας. Η ΕΚ θα πρέπει να λάβει μέτρα για καλύτερη και περισσότερη προστασία των παραγωγών της Κοινότητας από τις εισαγωγές αυτές.

Ενίσχυση

- Εκφράστηκαν φόβοι ότι οι νέοι διαρθρωτικοί κανόνες της Κοινότητας θα μπορούσαν να έχουν ως αποτέλεσμα τη μείωση της ενίσχυσης στους τομείς της αλιείας και της υδατοκαλλιέργειας στις περιοχές που βρίσκονται εκτός του στόχου 1.

- Θα πρέπει να χορηγείται ενίσχυση (εθνική και κοινοτική) για την ανάπτυξη επιλεκτικών αλιευτικών μεθόδων και για τη συνεργασία ανάμεσα στους αλιείς και στους επιστήμονες.

Έλεγχοι

- Υπήρξε ομοφωνία ως προς την ανάγκη τυποποίησης και ενίσχυσης της αστυνόμευσης και των ποινών σε όλα τα κράτη μέλη.

- Επισημάνθηκε επίσης και το πρόβλημα του ελέγχου των μεγάλων πλοίων-εργοστασίων: η μικρής κλίμακας παράκτια αλιεία για παράδειγμα ελέγχεται ευκολότερα. Ως λύσεις προτάθηκαν η παρακολούθηση μέσω δορυφόρων καθώς και η αυστηρή παρακολούθηση των εκφορτώσεων.

Έρευνα

- Επεστήθη η προσοχή της Επιτροπής στο θέμα της συλλογής δεδομένων όπου η κατάσταση δεν είναι ικανοποιητική. Η συνεργασία ανάμεσα στη βιομηχανία και τους επιστήμονες ήταν καλή γενικά αλλά υπήρχαν κάποιες τοπικές διαφορές.

- Στην περιοχή της Βαλτικής η συνεργασία υπήρξε πολύ στενή. Οι επιστήμονες μάλιστα συνόδευαν τους αλιείς στα θαλάσσια ταξίδια τους. Εν τούτοις, η συνεργασία δεν ήταν ικανοποιητική όσον αφορά τη διαπραγμάτευση ορισμένων αλιευτικών συμφωνιών (π.χ. με τη Νορβηγία). Η διαπραγμάτευση των συμφωνιών έγινε πολύ γρήγορα χωρίς να δοθεί η ευκαιρία στους αλιείς και στους επιστήμονες να συμμετάσχουν αποτελεσματικά.

3.4. ΕΛΛΑΔΑ

Στις 11.3.1999 έγινε μια σύσκεψη στην Αθήνα.

Έλαβαν μέρος εκπρόσωποι του ελληνικού υπουργείου, διάφορες ενώσεις αλιέων, πλοιοκτήτες, συνδικάτα, ερευνητικά ιδρύματα, μη κυβερνητικοί οργανισμοί που ασχολούνται με το περιβάλλον και ο ειδικευμένος τύπος.

Επιδοκιμάσθηκε η πρωτοβουλία που πήρε η Επιτροπή να συμβουλευθεί όλα τα ενδιαφερόμενα μέρη σχετικά με το μέλλον της ΚΑΠ μετά το 2002.

Εν τούτοις, επικρίθηκε το γεγονός ότι μόνον ένας περιορισμένος αριθμός οργανώσεων έλαβε το ερωτηματολόγιο κατά το περασμένο έτος.

Κατά τη σύσκεψη διατυπώθηκαν τα ακόλουθα αιτήματα/προτάσεις:

Πρόσβαση στα ύδατα και τους πόρους/Διατήρηση και διαχείριση

- Να διατηρηθούν οι ισχύοντες περιορισμοί όσον αφορά την πρόσβαση στα 6/12 μίλια.

- Να καθιερωθούν αλιευτικές ζώνες στη Μεσόγειο πέραν των ζωνών των 6 ή 12 μιλίων, ούτως ώστε να διασφαλισθούν τα συμφέροντα των κοινοτικών αλιέων.

- Να αναγκασθούν οι τρίτες χώρες, οι οποίες συνδέονται με την ΕΕ με διάφορες συμφωνίες σύνδεσης ή συνεργασίας, να τηρούν τα κοινοτικά περιβαλλοντικά πρότυπα και να διασφαλίσουν ότι δεν θα υπάρξει αθέμιτος ανταγωνισμός ανάμεσα στους αλιείς αυτών των τρίτων χωρών αφενός και στις επιχειρήσεις και τους αλιείς από την Κοινότητα αφετέρου.

- Ορισμένοι επιστήμονες πρότειναν να αντιμετωπισθεί το πρόβλημα των απορρίψεων μέσω της χρησιμοποίησης πιο επιλεκτικών αλιευτικών εργαλείων αντί να επιτρέπεται η εκφόρτωση όλων των αλιευμάτων. Ορισμένοι αλιείς εν τούτοις πρότειναν να επιτρέπεται η εκφόρτωση όλων των αλιευμάτων και να προωθηθεί η κατανάλωση των απορριπτόμενων ψαριών.

- Να αναθεωρηθεί ο ορισμός της αλιευτικής προσπάθειας: η ισχύς της μηχανής συνδέεται με την ασφάλεια των σκαφών και θα πρέπει να εξετασθεί από αυτήν την άποψη. Ο περιορισμός της ισχύος της μηχανής ενδέχεται να θέσει σε κίνδυνο την ασφάλεια των σκαφών και του πληρώματος.

- Να ενθαρρυνθούν οι αλιείς να αποσύρουν τα παλαιότερα σκάφη.

- Να ληφθούν μέτρα εναντίον της παράνομης ερασιτεχνικής αλιείας.

- Να ενημερωθούν και να καταρτισθούν καλύτερα οι νέοι αλιείς.

Διεθνής συνεργασία / Μεσόγειος

- Να διασφαλισθεί ότι οι αρχές των τρίτων χωρών δεν θα επιβάλλουν στους πλοιοκτήτες από την Κοινότητας κρυφούς ή νέους όρους οι οποίοι δεν περιλαμβάνονται στις αλιευτικές συμφωνίες.

- Να ενισχυθεί το ΓΣΑΜ και να συνεχιστούν οι προσπάθειες για την θέσπιση ενός ενιαίου καθεστώτος διατήρησης και διαχείρισης στη Μεσόγειο που θα είναι δεσμευτικό για όλους όσους ψαρεύουν στη θάλασσα αυτή.

- Οι εκπρόσωποι των οργανώσεων των αλιέων επέκριναν δριμύτατα την Επιτροπή επειδή δεν συνεχίζει τις προσπάθειές της που είχε ξεκινήσει το 1994 και το 1996 στα πλαίσια της πρώτης και της δεύτερης διπλωματικής διάσκεψης για τη διαχείριση των αλιευτικών πόρων στη Μεσόγειο.

Εξορθολογισμός και μέτρα ενίσχυσης

- Συζητήθηκε ευρέως η πρόταση της Επιτροπής για έναν κανονισμό του Συμβουλίου σχετικά με την κοινοτική διαρθρωτική ενίσχυση στον τομέα της αλιείας. Επικρίθηκαν ορισμένα ποσά που περιλαμβάνονται στην πρόταση της Επιτροπής (π.χ. όσον αφορά την ηλικία των πλοίων για την πριμοδότηση διάλυσης καθώς και για τα ποσοστά των πλοίων που θα πρέπει να αποσυρθούν υπό τους όρους ανανέωσης των στόλων με κρατική ενίσχυση) καθώς και οι μελέτες από τις οποίες προέκυψαν αυτά τα ποσά.

- Οι άλλες προτάσεις που έγιναν κατά τη διάρκεια της σύσκεψης έχουν ως εξής:

- Έρευνα για νέες αλιευτικές περιοχές.

- Πρόβλεψη για αποζημίωση σε περίπτωση ζημιών που προκαλεί η κακοκαιρία ή τα δελφίνια.

- Διάδοση των αποτελεσμάτων των επιστημονικών μελετών στους αλιείς και στα άλλα ενδιαφερόμενα μέρη.

- Ειδικά προστατευτικά μέτρα για την παράκτια αλιεία.

- Ειδική αναφορά έγινε επίσης στην ανάπτυξη της υδατοκαλλιέργειας και των αναγκαίων συνθηκών γι' αυτήν την ανάπτυξη.

- Πρέπει να επισημανθεί ότι πολλές από τις προτάσεις/επικρίσεις που διατυπώθηκαν κατά τη διάρκεια της επίσκεψης απευθύνονταν βασικά στις εθνικές αρχές ή/και στον ίδιο τον κλάδο:

- Ανάγκη πρόσληψης περισσότερων βιολόγων και επιτηρητών.

- Ανάγκη για καλύτερη οργάνωση των ίδιων των αλιέων.

- Ανάγκη για βελτίωση της λειτουργίας των εθνικών ιχθυαγορών.

- Μέτρα καταπολέμησης της ρύπανσης που προκαλείται από τις βιομηχανικές δραστηριότητες κλπ.

3.5. ΙΣΠΑΝΙΑ

Στην Ισπανία έγιναν έξι συσκέψεις: στο Βίγκο (19 Ιανουαρίου 1999), στη Βαρκελώνη (21 Ιανουαρίου 1999), στο Λας Πάλμας (25 Ιανουαρίου 1999), στο Καντίζ (27 Ιανουαρίου 1999), στη Μαδρίτη (29 Ιανουαρίου 1999) και στο Σαν Σεμπαστιάν (4 Μαρτίου 1999).

Στις συσκέψεις αυτές έλαβαν μέρος και μίλησαν εκπρόσωποι από όλα τα ενδιαφερόμενα μέρη - ομάδες παραγωγών που εκπροσωπούσαν όλα τα είδη στόλων που υπάρχουν στην Ισπανία, ο τομέας της υδατοκαλλιέργειας, εταιρίες μεταποίησης, ο τομέας της εμπορίας (χονδρέμποροι και λιανοπώλες), μη κυβερνητικοί οργανισμοί, μέλη διάφορων φορέων και ερευνητικών ιδρυμάτων.

Υπήρξε μεγάλη συμμετοχή και έγιναν εποικοδομητικά σχόλια απ' όλους τους εκπροσώπους.

Ένας μεγάλος αριθμός εκπροσώπων των στόλων ανοικτής θαλάσσης και των βιομηχανικών στόλων καθώς και του μεταποιητικού τομέα έλαβε μέρος στη σύσκεψη του Βίγκο. Η σύσκεψη της Βαρκελώνης επικεντρώθηκε στα προβλήματα των στόλων της παράκτιας αλιείας και των μεσογειακών στόλων. Η σύσκεψη του Λας Πάλμας ασχολήθηκε με τα ειδικά προβλήματα αλιείας σε πολύ απομακρυσμένες περιοχές οι οποίες εξαρτώνται σε μεγάλο βαθμό από την αλιείας στα μαροκινά ύδατα.

Στο Καντίζ, εκφράστηκαν ανησυχίες σχετικά με την εξάρτηση των στόλων από τη συμφωνία με το Μαρόκο. Τέλος, κατά τη σύσκεψη της Μαδρίτης εξετάστηκαν όλες οι προτάσεις που είχαν υποβληθεί προηγουμένως και οι παρεμβάσεις επικεντρώθηκαν στα θέματα για τα οποία θα πρέπει να υποβάλει μια πρόταση η Επιτροπή κατά τη διάρκεια της αναθεώρησης του κανονισμού του Συμβουλίου αριθ. 3760/92, όπως είναι η πρόσβαση στη ζώνη των 6/12 μιλίων.

Τα κυριότερα θέματα που τέθηκαν κατά τη σύσκεψη του Σαν Σεμπαστιάν ήταν το σύστημα των TAC και των ποσοστώσεων, η αλιευτική προσπάθεια και τα ΠΠΠ, οι αλιευτικές συμφωνίες, οι κοινές επιχειρήσεις και τέλος η ομοιομορφία των ελέγχων και των κυρώσεων.

Οι συζητήσεις μπορούν να συνοψιστούν ως εξής:

Πρόσβαση στα 6/12 μίλια

- Κατά τις συζητήσεις διαπιστώθηκε ότι ο κλάδος δεν θα θέσει υπό αμφισβήτηση το ισχύον καθεστώς. Οι εκπρόσωποι των στόλων ανοικτής θαλάσσης περιορίστηκαν στο να εκφράσουν την άποψή τους σχετικά με την κατάργηση των τωρινών περιορισμών.

Πρόσβαση στη Βόρεια Θάλασσα και στις περιοχές απαγόρευσης της αλιείας

- Υποστηρίχθηκε ευρέως η ελεύθερη πρόσβαση στη Βόρεια Θάλασσα καθώς και η κατάργηση όλων των περιοχών απαγόρευσης της αλιείας εκτός από τις περιπτώσεις όπου είναι επιστημονικά αποδεδειγμένο ότι είναι πράγματι απαραίτητη η απαγόρευση της πρόσβασης.

TAC και ποσοστώσεις, ατομικές μεταβιβάσιμες ποσοστώσεις και σχετική σταθερότητα

- Κατά τις συσκέψεις της Βαρκελώνης, του Καντίζ και της Μαδρίτης έγιναν προτάσεις για τον καθορισμό TAC για πολλά είδη στη Μεσόγειο.

- Σε σχέση με τα TAC έγιναν οι εξής προτάσεις:

- να δοθεί μεγαλύτερη προσοχή στην αλιευτική προσπάθεια και στα τεχνικά μέτρα και λιγότερη στα TAC, ούτως ώστε να βελτιωθεί η διατήρηση και η διαχείριση των πόρων.

- να δημιουργηθεί ένα σύστημα το οποίο θα είναι ευκολότερο να ελεγχθεί. Παραδείγματος χάρη η αλιευτική προσπάθεια καθιστά ευκολότερο τον έλεγχο απ' ότι τα εργαλεία, τα μεγέθη του ανοίγματος, οι προσωρινές περίοδοι ανάπαυσης και πάνω απ' όλα τα TAC.

- Όσον αφορά τις ατομικές μεταβιβάσιμες ποσοστώσεις οι εκπρόσωποι του στόλου παράκτιας αλιείας τάχθηκαν εναντίον του συστήματος αυτού, το οποίο κατά την άποψή τους ευνοεί μόνο τις μεγάλες εταιρίες οι οποίες μπορούν να βρουν τους οικονομικούς πόρους ώστε να αγοράσουν τα αλιευτικά δικαιώματα. Αυτοί που τάσσονται υπέρ πιστεύουν ότι το σύστημα ατομικών μεταβιβάσιμων ποσοστώσεων θα βοηθήσει τις εταιρίες να βελτιώσουν τους υπολογισμούς τους όσον αφορά τις επενδύσεις τους και την αποτελεσματικότητά τους.

Απορρίψεις και προσεκτική προσέγγιση

- Όσον αφορά τις απορρίψεις οι περισσότεροι τάχθηκαν εναντίον του ισχύοντος συστήματος. Αναγνωρίστηκε ότι στη Μεσόγειο η υφαλοκρηπίδα είναι περιορισμένη και εξαντλούνται εύκολα οι πόροι αλλά καταδικάστηκε η απόρριψη.

- Κοινή ήταν η πεποίθηση ότι η πρακτική των απορρίψεων ενθαρρύνει την αδιαφορία εκ μέρους των αλιέων. Για παράδειγμα, κατά τη διάρκεια της περιόδου γονιμοποίησης αλιεύονται περισσότερα απορριπτόμενα αλιεύματα απ' ό,τι επιδιωκόμενα αλιεύματα. Η δυνατότητα απόρριψης στην περίπτωση αυτή ενθαρρύνει την αδιάκριτη αλίευση. Οι υποχρεωτικές προσωρινές απαγορεύσεις κατά τη διάρκεια της περιόδου γονιμοποίησης προτάθηκαν ως εναλλακτική λύση.

- Μια άλλη πρόταση είναι ο καθορισμός TAC για πολλά είδη, ειδικά στη Μεσόγειο. Επιδιώκεται επίσης η μεγαλύτερη ελαστικότητα όσον αφορά την ανταλλαγή ποσοστώσεων μεταξύ των χωρών, η οποία θα μπορούσε μάλιστα να διευκολύνει τη διατήρηση της σχετικής σταθερότητας στη σημερινή της κατάσταση.

- Αυτοί που τάσσονται υπέρ του ισχύοντος συστήματος απορρίψεων ισχυρίζονται ότι είναι λιγότερο δαπανηρό και ότι είναι δύσκολο για τους αλιείς να κρατούν τα "απαγορευμένα" αλιεύματα μέχρι να επιστρέψουν στο λιμάνι. Δεν υπάρχει αρκετός χώρος στα καράβια για το φορτίο και για τα απορριπτόμενα αλιεύματα και σε ορισμένες περιπτώσεις η απόρριψη είναι αναπόφευκτη και αποτελεί μέρος της αλίευσης.

Η αλιευτική προσπάθεια και τα ΠΠΠ

- Όσον αφορά τη Μεσόγειο ακούστηκαν επικρίσεις σχετικά με την καταλληλότητα των αποσυρόμενων πλοίων. Το προσωρινό ή το διαρκές κλείσιμο των ζωνών θα αποτελούσε την καταλληλότερη λύση.

- Διατυπώθηκαν επίσης αιτήματα για τη διεξαγωγή έρευνας και για τον καθορισμό πιο επιλεκτικών αλιευτικών εργαλείων. Προτάθηκε να γίνει κατάρτιση των παραγωγών ώστε το πρώτο στάδιο της μεταποίησης να το κάνουν αυτοί και να αποκομίσουν αυτοί το όφελος από την πρώτη πώληση ούτως ώστε να αποζημιωθούν για τις απώλειες της παραγωγής.

- Υπήρξε ομοφωνία ως προς τον καθορισμό περιόδων ανάπαυσης.

- Επισημάνθηκε επίσης και η ανάγκη να ληφθούν υπόψη και άλλοι κοινοτικοί κανονισμοί (υγεία και υγιεινή, ασφάλεια στα σκάφη κλπ) τον καιρό που θα καθορισθεί η χωρητικότητα των πλοίων.

- Στο Βίγκο προτάθηκε η διατήρηση των ΠΠΠ μόνο για τους στόλους που χρειάζονται αναδιάρθρωση.

- Τέλος, ζητήθηκε από την Επιτροπή να διασφαλίσει ότι θα υποστούν κυρώσεις τα κράτη μέλη τα οποία δεν συμμορφούνται με τα ΠΠΠ.

Tο περιβάλλον

- Στις Κανάριες Νήσους επεστήθη η προσοχή στο γεγονός της καταστροφής του θαλάσσιου βυθού εξαιτίας των τουριστικών κτισμάτων. Ζητήθηκε η δημιουργία περισσότερων θαλάσσιων πάρκων.

Διεθνής συνεργασία και αλιευτικές συμφωνίες

- Υποστηρίχθηκε ότι η Επιτροπή θα πρέπει:

- να διαπραγματεύεται και να συνάπτει συμφωνίες σε νέες περιοχές, όπως είναι η Βραζιλία και η Ινδονησία κλπ.

- να δώσει προτεραιότητα στις συμφωνίες πρώτης γενιάς·

- να παίξει σημαντικότερο ρόλο στους διεθνείς οργανισμούς (FAO, ΓΣΑΜ), ώστε να μπορέσει να επιβάλει τις ίδιες αλιευτικές προσπάθειες τόσο στα σκάφη που φέρουν σημαία ευκολίας όσο και στον κοινοτικό στόλο με στόχο τη διατήρηση των πόρων.

- να διασφαλίσει ότι τα νέα κράτη μέλη θα έχουν την ίδια πρόσβαση στο πλαίσιο των συμφωνιών που υπεγράφησαν με την Γροιλανδία και την Νορβηγία.

- Μεταξύ των απόψεων που ανεπτύχθησαν κατά τη διάρκεια των συσκέψεων επισημαίνονται ιδιαιτέρως οι ακόλουθες:

- Η ευρεία απόρριψη εκ μέρους των εκπροσώπων των στόλων βιομηχανικής αλιείας της νέας πρότασης για το ΧΜΠΑ, η οποία συνδέει τις κοινές επιχειρήσεις με τις αλιευτικές συμφωνίες.

- Το γεγονός ότι η σύναψη συμφωνιών έχει επίπτωση σε ολόκληρο τον κλάδο.

- Το γεγονός ότι η Επιτροπή βασίζει τις προτάσεις της στις πληροφορίες που λαμβάνει από τους θεωρητικούς οι οποίοι δεν γνωρίζουν την πραγματική κατάσταση αντί να συμβουλεύεται τον τομέα τον οποίο αφορά η εκάστοτε συμφωνία.

- Προτάθηκε να μιλά μόνο με μία φωνή η ΕΕ αλλά να έχει πολλές ψήφους. Ως προς το θέμα αυτό αναφέρθηκε το παράδειγμα οργανισμών όπου η Γροιλανδία και η Σαιν Πιέρ και Μικελόν έχουν μία ψήφο, δηλαδή τον ίδιο αριθμό που έχει και η ΕΕ. Παράλληλα ζητήθηκε από την Επιτροπή να επιτρέψει στα κράτη μέλη να γίνουν μέλη οργανισμών στους οποίους η ΕΕ διαπραγματεύεται προς το παρόν τη δική της προσχώρηση υπό τον όρο φυσικά ότι θα αποσυρθούν μόλις οριστικοποιηθεί η προσχώρηση της ΕΕ.

- Τα συνδικάτα ζήτησαν καλύτερη κοινωνική κάλυψη βάσει διεθνών συμφωνιών.

Η Μεσόγειος

- Όσον αφορά το θέμα της περιφερειοποίησης, πολλοί οργανισμοί και εκπρόσωποι των αυτόνομων αρχών που έλαβαν μέρος στις συσκέψεις της Βαρκελώνης, του Καντίζ και της Μαδρίτης πρότειναν να διαιρεθεί η Μεσόγειος σε διάφορες περιοχές και να δημιουργηθεί μια κοινοτική πολιτική που θα είναι περισσότερο περιφερειακή παρά εθνική .

- Άλλοι πρότειναν την επέκταση του ελέγχου των υδάτων εκ μέρους διάφορων γειτονικών κρατών μελών πέραν του ορίου των 12 μιλίων, όπως έχει ήδη κάνει η Ισπανία καθώς και τη δυνατότητα να έχουν πρόσβαση σ' αυτή τη ζώνη όλα τα κοινοτικά σκάφη, υπό τον όρο ότι θα τηρούν τους κανονισμούς των εν λόγω κρατών μελών όσον αφορά τα επιτρεπόμενα αλιευτικά εργαλεία, τις περιόδους βιολογικής ανάπαυσης κλπ.

- Όσον αφορά τις σχέσεις με τις τρίτες μεσογειακές χώρες οι εκπρόσωποι αμφισβήτησαν την καταλληλότητα του ΓΣΑΜ ως του μόνου χώρου συζήτησης και συνεργασίας και τάχθηκαν υπέρ της διεύρυνσης των σχέσεων με διάφορα γειτονικά κράτη.

Αγορές

- Σε ολόκληρη την Κοινότητα προβλέπεται ένα ελάχιστο μέγεθος και τα ψάρια που δεν επιτρέπεται να αλιευθούν δεν μπορούν να πωληθούν ανεξάρτητα από την προέλευσή τους.

- Θα πρέπει να επιτευχθεί μια ισορροπία ανάμεσα στην κοινοτική προτίμηση και στις υποχρεώσεις που επιβάλλει ο ΠΟΕ.

- Ζητήθηκαν αυστηρότεροι έλεγχοι των εισαγωγών καθώς και η δημιουργία ισχυρότερων και πιο ομοιογενών διεθνών οργανώσεων παραγωγών με στόχο την εναρμόνιση της ευρωπαϊκής αγοράς. Έγινε επίσης έκκληση για μεγαλύτερη συνοχή ανάμεσα στις πολιτικές που αφορούν την αγορά και σ' αυτές που αφορούν τους πόρους.

- Δεν υπάρχει ομοφωνία όσον αφορά την πρόταση να περνούν από δημοπρασία όλα τα ψάρια που εκφορτώνονται.

- Υποστηρίζεται αντιθέτως η πρόταση καθιέρωσης μιας σφραγίδας για την πιστοποίηση της ποιότητας των κοινοτικών προϊόντων με τον τίτλο "παραδοσιακή μέθοδος προετοιμασίας".

- Στο Βίγκο διατυπώθηκε το αίτημα να είναι πιο ισορροπημένη η ΚΑΠ στο μέλλον και οι πόροι της ΚΑΠ να κατανεμηθούν ανάμεσα στον στόλο, τον τομέα μεταποίησης και στον τομέα εμπορίας.

- Προτάθηκε επίσης η ενθάρρυνση των συγχωνεύσεων ως η μόνη μέθοδος δημιουργίας ομοιογενών κοινών οργανώσεων αγοράς και μιας κοινοτικής αγοράς η οποία δεν θα είναι κατακερματισμένη και εθνική όπως είναι τώρα.

- Θα πρέπει να επιτευχθεί μεγαλύτερη ενοποίηση και να χρησιμοποιηθεί η αγορά ως όπλο εντός του πλαισίου της ΚΑΠ, όπως κάνουν η Ισλανδία και η Νορβηγία.

- Οι εκπρόσωποι της ομάδας αλίευσης τόνου έθεσαν υπό αμφισβήτηση τη χρησιμότητα του ισχύοντος συστήματος αντισταθμιστικής ενίσχυσης.

Έρευνα

- Εκτός από τη βιολογική έρευνα θα πρέπει να ερευνηθούν και όλες οι άλλες πτυχές της αλιείας: έρευνα των κοινωνικοοικονομικών επιπτώσεων των δραστηριοτήτων, καλύτερη κατανόηση των ειδικών προβλημάτων κάθε οικοσυστήματος, οι σχέσεις μεταξύ των διάφορων ειδών, περαιτέρω έρευνα σχετικά με τις πρακτικές απόρριψης, την εκμετάλλευση της υπόλοιπης θαλάσσιας παραγωγής, τις δυνατότητες των στόλων μικρής κλίμακας, κλπ.

- Προτάθηκε να ψάξει η Επιτροπή για ειδικούς με λιγότερη ακαδημαϊκή και περισσότερο πρακτική εμπειρία.

Συμβουλευτική επιτροπή για την αλιεία

- Η μεταρρύθμιση της επιτροπής επικρίθηκε από διάφορα μέρη. Ορισμένα μάλιστα παραπονέθηκαν ότι το μόνο που κάνει η συμβουλευτική επιτροπή είναι να διαθέτει πληροφορίες στην Επιτροπή και δεν της επιτρέπεται να παίξει ενεργό ρόλο στην κατάρτιση των προτάσεων.

Υδατοκαλλιέργεια

- Οι εκπρόσωποι των παραγωγών μυδιών ζητούν να καταρτισθεί ένα ευρωπαϊκό πρόγραμμα υδατοκαλλιέργειας και ένας κατάλογος ευαίσθητων προϊόντων κατά το παράδειγμα της γεωργίας.

Έλεγχος

- Πρέπει να υπάρχει ίση μεταχείριση κατά τον έλεγχο που πραγματοποιούν οι εθνικές αρχές ανεξάρτητα από τη σημαία του πλοίου. Στο Σαν Σεμπαστιάν προτάθηκε η εναρμόνιση των κυρώσεων.

Άλλα θέματα

- Ζητήθηκε η απλοποίηση των κοινοτικών κανονισμών ειδικά αυτών που αφορούν τον στόλο παράκτιας αλιείας.

- Επικρίθηκαν οι νέοι κανονισμοί σχετικά με την επιθεώρηση, ειδικά η υποχρέωση να αναφέρεται το βάρος των οριακών αλιευμάτων.

- Τα συνδικάτα σε όλες τις συσκέψεις επεσήμαναν την ανάγκη να αποδίδεται μεγαλύτερη προσοχή στις κοινωνικές πτυχές της ΚΑΠ.

- Στο Βίγκο, εκφράστηκε μεγάλη ανησυχία σχετικά με την πρόταση περιφερειοποίησης της ΚΑΠ εντός του πλαισίου μιας διαδικασίας η οποία ισοδυναμεί κατά την άποψή τους με συγκαλυμμένη επανεθνικοποίηση. Οι εκπρόσωποι τάχθηκαν υπέρ μιας κοινοτικής αλιευτικής πολιτικής με κοινούς πόρους, κοινούς στόλους και κοινή οργάνωση αγορών.

3.6. ΓΑΛΛΙΑ

H σύσκεψη στη Γαλλία έγινε στις 19 Μαΐου 1999 στο Παρίσι. Οι εκπρόσωποι όλων σχεδόν των κλάδων του τομέα καθώς και πολλές τοπικές επιτροπές έλαβαν μέρος στη σύσκεψη αυτή, η οποία διεξήχθη μέσα σε μια πολύ εποικοδομητική ατμόσφαιρα.

Πρόσβαση στους εσωτερικούς πόρους / διαχείριση και διατήρηση των πόρων

α) Όλοι οι ομιλητές τάχθηκαν υπέρ της διατήρησης της παρούσας κατάστασης όσον αφορά την πρόσβαση στη ζώνη των 6-12 μιλίων.

Οι εκπρόσωποι της Γουϊάνας τόνισαν ότι οι μηχανότρατες για γαρίδες (βιομηχανική αλιεία) δεν θα πρέπει να έχουν πρόσβαση σ' αυτές τις περιοχές με βάθος μικρότερο των 30μ προκειμένου να μην θέσουν σε μεγάλο κίνδυνο αυτόν τον πόρο.

β) Υποστηρίχθηκε ότι θα πρέπει να διατηρηθεί το ισχύον σύστημα περιορισμένης πρόσβασης στη Βόρειο Θάλασσα προκειμένου να αποφευχθεί η αύξηση της πίεσης στα αποθέματα.

Οι εκπρόσωποι των εργαζομένων στην αλιεία ζήτησαν να εξετασθεί το θέμα των βιομηχανικών αποβλήτων στη Βόρειο Θάλασσα, που αποτελούν μια σημαντική αιτία μείωσης της απασχόλησης.

γ) Όσον αφορά τις περιοχές απαγόρευσης της αλιείας, αυτοί που έλαβαν μέρος στη σύσκεψη φάνηκαν να είναι υπέρ της διατήρησής των για το λόγο ότι συμβάλλουν στη διατήρηση των πόρων αλλά και για καθαρά πολιτικούς λόγους.

δ) Το σύστημα των TAC και των ποσοστώσεων θεωρήθηκε ως το πιο κατάλληλο κατ' αρχήν και κρίθηκε ότι θα πρέπει να διατηρηθεί.

Εν τούτοις, πρέπει να γίνουν ορισμένες βελτιώσεις: θα πρέπει να βελτιωθεί σημαντικά ο τρόπος παρακολούθησης του συστήματος. Τα TAC θα πρέπει να καθορίζονται πάνω σε μια σταθερή επιστημονική βάση και αυτός είναι ο λόγος που ζητείται η εντατικοποίηση της έρευνας.

Ορισμένοι από τους εκπροσώπους ζήτησαν να αποφεύγονται οι υπερβολικές διακυμάνσεις των ποσοστώσεων από το ένα έτος στο άλλο προκειμένου να διευκολυνθεί η κατανόηση του συστήματος απ' όλους όσους συμμετέχουν στον τομέα αυτό. Επεσήμαναν επίσης ότι οι ανταλλαγές ποσοστώσεων ανάμεσα στα κράτη μέλη και κυρίως ανάμεσα στις οργανώσεις παραγωγών θα πρέπει να γίνουν πιο ελαστικές υπό τον έλεγχο των εθνικών αρχών.

Ορισμένοι εκπρόσωποι εξάλλου τάχθηκαν εναντίον των πολυετών TAC για το λόγο ότι θα μπορούσαν να προκαλέσουν κακοδιαχείριση των πόρων.

ε) Όλοι όσοι μίλησαν γι' αυτό το θέμα τάχθηκαν εναντίον των ατομικών μεταβιβάσιμων ποσοστώσεων.

Ορισμένοι εκπρόσωποι δεν ετάχθησαν εναντίον των ατομικών ποσοστώσεων που έχουν ως στόχο να αυξήσουν την ευθύνη όλων των εμπλεκόμενων ώστε να αποκτήσουν μία καλύτερη άποψη και να μπορέσουν έτσι να προσαρμόσουν τις αλιευτικές τους δυνατότητες στις χορηγούμενες ποσοστώσεις. Προτάθηκε να γίνεται από κοινού η διαχείριση αυτών των ποσοστώσεων, ίσως στο πλαίσιο επαγγελματικών οργανώσεων.

Όμως, υπήρξε σύγκλιση απόψεων εναντίον της μεταβίβασης των ποσοστώσεων επειδή θα επροκαλείτο συγκέντρωση στα χέρια ενός μικρού αριθμού εταιριών με συνέπεια να αυξηθεί η πίεση στην αλιεία.

στ) Η αρχή της σχετικής σταθερότητας έτυχε μεγάλης υποστήριξης.

Επισημάνθηκαν ορισμένα σημεία όσον αφορά το θέμα της διαχείρισης των πόρων στα στενά της Μάγχης:

Επισημάνθηκε ότι στα στενά της Μάγχης υπάρχουν πολλά είδη και το 80% των πόρων δεν υπάγεται στα κοινοτικά καθεστώτα ποσοστώσεων ούτε τα εκμεταλλεύονται οι παράκτιοι αλιείς. Για το λόγο αυτό θα ήταν καλύτερα να διασφαλισθεί ότι η αλιευτική προσπάθεια δεν μετακινείται προς τα στενά της Μάγχης στο βαθμό που εξαντλούνται οι πόροι σε άλλες περιοχές. Η αλιεία στα στενά της Μάγχης θα πρέπει να τεθεί στο πλαίσιο μιας διαδικασίας αποκεντρωμένης διαχείρισης των πόρων προς όφελος των περιφερειακών παράκτιων οργανώσεων.

Άλλοι ομιλητές εξέφρασαν την ανησυχία των παράκτιων αλιέων όσον αφορά τον άμεσο ανταγωνισμό από τη βιομηχανική αλιεία στη ζώνη των 6 μιλίων.

Ένας μη κυβερνητικός οργανισμός μίλησε για τη διαχείριση των πόρων στον Κόλπο της Λυών. Λόγω του ότι η θάλασσα πέραν της ζώνης των χωρικών υδάτων είναι τώρα ανοικτή σε όλα τα πλοία και του κινδύνου αποτυχίας των διαπραγματεύσεων για την επίτευξη μιας αλιευτικής συμφωνίας ανάμεσα στην ΕΕ και στο Μαρόκο που θα μπορούσαν να προκαλέσουν μετακίνηση των ισπανικών στόλων στη Μεσόγειο προκαλώντας ανισορροπία σε ολόκληρη τη λεκάνη, ζητήθηκε η καθιέρωση ενός περιφερειακού συστήματος διαχείρισης και προστασίας της αλιείας το οποίο θα διαχειρίζονται οι κάτοικοι του κόλπου με την βοήθεια των επιστημόνων.

ζ) Τα ΠΠΠ επικρίθηκαν επειδή δεν κατάφεραν να επιτύχουν τους στόχους τους. Μια οργάνωση από τη Μεσόγειο επεσήμανε ότι τα ΠΠΠ είχαν αρνητικές επιπτώσεις στην απασχόληση και ότι η έλλειψη ωφέλιμης ονομαστικής ισχύος (σε KW) καθώς και το κόστος των πλοίων δυσκολεύουν την είσοδο νέων ανθρώπων στο επάγγελμα.

Διεθνείς συμφωνίες και εξωτερικοί πόροι

- Επισημάνθηκε ότι οι αλιευτικές συμφωνίες δεν θα πρέπει να ενθαρρύνουν την απασχόληση φθηνού εργατικού δυναμικού στα κοινοτικά πλοία. Τα πλοία που φέρουν τη σημαία ενός κράτους μέλους θα πρέπει να τηρούν ορισμένους κοινοτικούς κανονισμούς και αυτό θα πρέπει να αναφέρεται ρητά σε όλες τις συμφωνίες που υπογράφει η Κοινότητα.

- Ορισμένοι κατήγγειλαν τη λεηλασία των υδάτων από τις χώρες με τις οποίες έχει υπογράψει αλιευτική συμφωνία η Κοινότητα.

- Άλλοι υποστήριξαν ότι οι αλιευτικές συμφωνίες που έχουν υπογραφεί με τις χώρες ΑΚΕ και είναι παρόμοιες με αυτές που αφορούν τα πλοία αλίευσης τόνου έχουν διευκολύνει την ανάπτυξη αυτών των κρατών καθώς και τον εφοδιασμό της κοινοτικής αγοράς με ψάρια που πωλούνται σε λογικές τιμές για τον καταναλωτή.

- Τέλος, ορισμένοι ζήτησαν να συμμετέχουν οι επαγγελματίες στις διαπραγματεύσεις που πραγματοποιεί η Επιτροπή για τη σύναψη συμφωνιών με τρίτες χώρες.

Η αγορά αλιευτικών προϊόντων

- Οι οργανώσεις των παραγωγών εξέφρασαν την ανησυχία τους σχετικά με την διατήρηση των κοινοτικών τελωνείων και τους ελέγχους στα εξωτερικά σύνορα της Κοινότητας. Παρά το γεγονός ότι η παγκοσμιοποίηση της αγοράς θαλάσσιων προϊόντων είναι αναπόφευκτη οι κοινοτικοί παραγωγοί αξιώνουν να είναι θεμιτός ο ανταγωνισμός.

- Άλλοι ζήτησαν να περιληφθούν στο παράρτημα IV των κανονισμών που αφορούν την κοινή οργάνωση των αγορών, τα είδη τα οποία είναι πολύ σημαντικά σε περιφερειακό επίπεδο, ειδικά τα οστρακοειδή τα οποία δεν μπορούν να ενταχθούν στην υδατοκαλλιέργεια αντίθετα με όσα υποστηρίζει η ΓΔ XIV (π.χ. μαλάκια).

- Οι εκπρόσωποι των υπευθύνων για τις δημοπρασίες πιστεύουν ότι η παγκοσμιοποίηση και η ελευθέρωση της αγοράς θα αυξήσει υπερβολικά τον αριθμό των άμεσων εμπορικών επαφών, οι οποίες εξαιρούνται πολύ συχνά από τους κανονισμούς οι οποίοι διέπουν τις συμβάσεις δημόσιων προμηθειών.

- Οι εκπρόσωποι από τη Γουιάνα εξέφρασαν την ανησυχία τους όσον αφορά τον ανταγωνισμό στη Μαρτινίκα και στη Γουαδελούπη που προκαλούν τα επεξεργασμένα προϊόντα που κατάγονται από το Σουρινάμ και τη Βραζιλία, τα οποία δεν υπόκεινται στους περιορισμούς οι οποίοι επιβάλλονται τους κοινοτικούς μεταποιητές.

- Όσον αφορά τον τελικό καταναλωτή θα πρέπει να του δίνονται πληροφορίες σχετικά με την καταγωγή των προϊόντων, όπου θα φαίνεται εάν πρόκειται για κοινοτικό ή άλλο προϊόν καθώς και σχετικά με τις μεθόδους παραγωγής.

Εξορθολογισμός και μέτρα ενίσχυσης της αλιείας

- Ενόψει των μεγάλων επενδύσεων που πρέπει να γίνουν στον αλιευτικό τομέα επισημάνθηκε η ανάγκη μιας διαρθρωτικής πολιτικής, προκειμένου να ανανεωθεί ο στόλος και να δοθεί η δυνατότητα σε νέους ανθρώπους να μπουν στο επάγγελμα.

- Για ορισμένους η μείωση του στόλου δεν μπορεί να γίνει μόνο με την απλή μείωση της ισχύος των μηχανών και για το λόγο αυτό θα πρέπει να αναζητηθούν εναλλακτικές μέθοδοι διαχείρισης της αλιευτικής προσπάθειας στο πλαίσιο της επικουρικότητας (με τη μείωση των ωρών εργασίας για παράδειγμα).

- Οι εκπρόσωποι των πλοιοκτητών αντιτίθενται στην πρόταση θέσπισης ενός διαρθρωτικού κανονισμού η οποία συζητείται προς το παρόν στο Συμβούλιο. Αμφισβητήθηκε η σκοπιμότητα της μεταρρύθμισης στο βαθμό που συνεχίζει να συμβάλλει στην έλλειψη ασφάλειας του δικαίου.

- Ορισμένοι ζήτησαν να ληφθούν υπόψη τα ειδικά χαρακτηριστικά της μεσογειακής αλιείας και να επανέλθει η διαχείριση της αλιευτικής προσπάθειας στους τοπικούς αλιείς.

Έλεγχος

- Δεν υπήρξε σύγκλιση απόψεων όσον αφορά την ανάγκη εναρμόνισης και ενίσχυσης της εφαρμογής των διατάξεων και των κυρώσεων σε όλα τα κράτη μέλη προκειμένου να εξασφαλισθούν οι ίδιοι όροι εργασίας για τους αλιείς σε ολόκληρη την ΕΚ.

- Ορισμένοι πιστεύουν ότι η Επιτροπή θα μπορούσε να πετύχει μεγαλύτερη ισότητα και ομοιογένεια όσον αφορά την εφαρμογή των διατάξεων σε κοινοτικό επίπεδο.

Διαδικασία λήψης αποφάσεων

- Η γενική άποψη ήταν ότι θα πρέπει να συμμετέχουν περισσότερο οι επαγγελματίες στη διαδικασία λήψης αποφάσεων, ίσως υπό τη μορφή της γραπτής διαδικασίας η οποία θα εγγυάται, χάρη στη βελτίωση της διαφάνειας, ότι θα γίνεται διαβούλευση πολύ πιο πριν από τη λήψη των αποφάσεων.

Έρευνα

- Οι εκπρόσωποι των πλοιοκτητών πιστεύουν ότι δεν υπάρχει συντονισμός ανάμεσα στους επιστήμονες των διάφορων κρατών μελών.

- Ορισμένοι ζήτησαν να γίνει έρευνα σχετικά με την ποιότητα του υδάτινου περιβάλλοντος λόγω της επιδείνωσης της ποιότητας των υδάτων. Η κακή ποιότητα των υδάτων μπορεί να έχει ως αποτέλεσμα να απαγορεύεται η πώληση στην αγορά ορισμένων προϊόντων υδατοκαλλιέργειας.

Υδατοκαλλιέργεια

- Ορισμένοι πιστεύουν ότι ο κανονισμός για τη κοινή οργάνωση των αγορών δεν ανταποκρίνεται στις ανάγκες της υδατοκαλλιέργειας. Για το λόγο αυτό θα πρέπει να εξετασθεί το ενδεχόμενο δημιουργίας μιας ειδικής οργάνωσης της αγοράς για τον τομέα της υδατοκαλλιέργειας.

Άλλα θέματα

- Μία οργάνωση εξέφρασε τη βαθειά της λύπη για το γεγονός ότι μέχρι σήμερα δεν έχει ληφθεί υπόψη ο ρόλος των γυναικών στην αλιεία.

3.7. IΡΛΑΝΔΙΑ

Στην Ιρλανδία έγιναν τρεις συσκέψεις: στις 22 Σεπτεμβρίου 1998 στο Κορκ, στις 24 Σεπτεμβρίου 1998 στο Δουβλίνο και στις 28 Σεπτεμβρίου 1998 στο Ντόνεγκαλ.

Στη σύσκεψη έλαβαν μέρος εκπρόσωποι των κυριότερων αλιευτικών οργανώσεων της Ιρλανδίας, του τομέα μεταποίησης και εμπορίας, του τομέα της υδατοκαλλιέργειας και του επιστημονικού τομέα. Οι εκπρόσωποι επιδοκίμασαν την πρωτοβουλία της Επιτροπής "να κατέβει στη βάση" και να ανταλλάξει απόψεις με τους εκπροσώπους του κλάδου, παρόλο ότι διαπιστώθηκε κάποια επιφύλαξη ως προς τη δυνατότητα τροποποίησης της ΚΑΠ.

Η συζήτηση μπορεί να συνοψισθεί ως εξής:

Πρόσβαση στα ύδατα και τους εσωτερικούς πόρους

- Ζητήθηκε η επέκταση της ζώνης των 6/12 μιλίων κυρίως για λόγους διατήρησης των πόρων. Ορισμένες οργανώσεις εξάλλου ζήτησαν την εκ νέου απαγόρευση της αλιείας σε ορισμένες περιοχές της Ιρλανδίας. Το βασικό επιχείρημα ήταν ότι αλλοδαποί στόλοι ήταν λιγότερο υπεύθυνοι. Υποστηρίχθηκε επίσης ότι οι Ιρλανδοί αλιείς θα πρέπει να έχουν μεγαλύτερο μερίδιο στους "δικούς τους" αλιευτικούς πόρους.

- Οι αλιευτικές πρακτικές των σκαφών από τα άλλα κράτη μέλη που έχουν το δικαίωμα να αλιεύουν στα εσωτερικά ύδατα έχουν αλλάξει και ο ιρλανδικός στόλος παράκτιας αλιείας αντιμετωπίζει μεγάλα σκάφη από τα άλλα κράτη μέλη. Κατά συνέπεια θα πρέπει να αλλάξουν και οι κανόνες.

- Οι ιρλανδοί αλιείς δεν μπορούν να ψαρέψουν σε ορισμένες περιοχές κατά τη διάρκεια μιας συγκεκριμένης περιόδου ενώ οι αλιείς από τα άλλα κράτη μέλη μπορούν. Η ρύθμιση αυτή είναι αλλοπρόσαλλη και θα πρέπει να εξετασθεί κατά τον δέοντα τρόπο.

- Οι περισσότερες αλιευτικές οργανώσεις θα ήθελαν να τροποποιηθούν οι μέθοδοι κατανομής, στις οποίες βασίζεται η σχετική σταθερότητα προκειμένου να προσαρμοστούν στην σημερινή κατάσταση της ιρλανδικής αλιείας. Το βασικό τους επιχείρημα ήταν ότι το επίπεδο των αλιευτικών δραστηριοτήτων ήταν χαμηλό για εσωτερικούς λόγους όταν η Ιρλανδία προσχώρησε στην Κοινότητα, αλλά εξελίχθηκε έκτοτε και τώρα παρεμποδίζεται από το γεγονός ότι το μερίδιο της είναι πολύ χαμηλό, ειδικά όσον αφορά τους πόρους στην αποκλειστική οικονομική της ζώνη.

Διαχείριση και διατήρηση των πόρων

- Το σύστημα διαχείρισης είναι υπερ-συγκεντρωτικό. Για το λόγο αυτό θα πρέπει να καθιερωθεί ένα παράκτιο/περιφερειακό σύστημα διαχείρισης. Εάν οι κανόνες καθορίζονταν στο επίπεδο αυτό θα υπήρχε μεγαλύτερη ευθύνη και περισσότερα κίνητρα συμμόρφωσης προς αυτούς.

- Επικρίθηκε το γεγονός ότι καθυστερεί η λήψη αποφάσεων σε επίπεδο ΕΚ. Για το λόγο αυτό θα πρέπει να δημιουργηθεί ένας μηχανισμός που θα επιτρέπει να λαμβάνονται γρήγορα συντηρητικά μέτρα σε περίπτωση ανάγκης.

- Επισημάνθηκε επίσης και η ανάγκη προστασίας των αποθεμάτων. Θα πρέπει επίσης να προωθηθούν μέτρα κλειστών ζωνών ή περιόδων απαγόρευσης της αλιείας ή αύξησης του μεγέθους του ανοίγματος του διχτυών.

- Θα πρέπει να καταργηθούν οι ισχύοντες κανόνες όσον αφορά τις απορρίψεις.

Διεθνείς συμφωνίες

- Επικρίθηκε το γεγονός ότι οι πιστώσεις του προϋπολογισμού της ΕΕ που διατίθενται για τις αλιευτικές συμφωνίες ευνοούν μόνο ορισμένα κράτη μέλη.

Αγορές

- Επικρίθηκαν οι αδασμολόγητες εισαγωγές από τρίτες χώρες επειδή προκαλούν συμπίεση των τιμών στην ευρωπαϊκή αγορά.

Άλλα θέματα

- Οι ιρλανδοί αλιείς και η αλιευτική βιομηχανία θα ήθελαν να λάβουν επιδοτήσεις λόγω του μεγάλου κόστους μεταφοράς, το οποίο είναι υψηλότερο απ' ό,τι σε άλλα κράτη μέλη εξ αιτίας του γεγονότος ότι η Ιρλανδία είναι απομακρυσμένη. Ισχυρίστηκαν μάλιστα ότι βρίσκονται σχεδόν στην ίδια κατάσταση με άλλες απομακρυσμένες περιοχές οι οποίες λαμβάνουν ειδική κοινοτική ενίσχυση.

- Συνοδευτικά μέτρα: θα πρέπει να γίνει κάτι στον τομέα των κοινωνικών συνθηκών και των συνθηκών εργασίας.

- Η παράκτια αλιεία θα πρέπει να λάβει μεγαλύτερη ενίσχυση τόσο από τις κοινοτικές όσο και από τις εθνικές αρχές.

- Χωροθέτηση παράκτιων ζωνών: θα πρέπει να εφαρμοσθεί η αρχή της επικουρικότητας.

- Έλεγχος: δεν υπήρξε μεγάλη υποστήριξη για την ενίσχυση και την ομοιομορφία των ελέγχων σε ολόκληρη την Κοινότητα. Θα πρέπει να αυξηθούν οι αρμοδιότητες της Επιτροπής ως προς το θέμα αυτό.

- Έρευνα: οι γνώμες των αλιέων που πρέπει να λαμβάνονται υπόψη κατά την επιστημονική εκτίμηση ώστε να γίνουν πιο αποδεκτά απ' αυτούς τα αποτελέσματά της. Θα πρέπει να βελτιωθούν οι μηχανισμοί ανταλλαγής πληροφοριών. Οι αλιείς ισχυρίστηκαν ότι η εμπειρία τους έχει δείξει ότι τα αποθέματα βρίσκονται στην καλύτερη κατάσταση από αυτήν που ανέφεραν οι επιστήμονες, οι οποίοι δεν έλαβαν επαρκώς μέρος στις επιτόπιες δραστηριότητες.

- Η διαδικασία λήψης αποφάσεων: χρειάζεται μεγαλύτερη συμμετοχή των αλιέων. Δεν υπάρχουν πληροφορίες σχετικά με τις κοινωνικοοικονομικές συνέπειες των αποφάσεων. Εάν υπήρχαν αυτές οι πληροφορίες θα είχαμε μεγαλύτερη συμμόρφωση.

- Ο τομέας της υδατοκαλλιέργειας επέκρινε για μια ακόμη φορά το ότι δεν λαμβάνει ενίσχυση από την Επιτροπή.

3.8. ITAΛΙΑ

Στην Ιταλία έγιναν τρεις συσκέψεις: την 1η Ιουνίου 1999 στην Σιβιτανέκια, στις 3 Ιουνίου στην Ανκόνα και στις 7 Ιουνίου 1999 στο Παλέρμο.

Έλαβαν μέρος οι εκπρόσωποι των κυριότερων αλιευτικών οργανώσεων της Ιταλίας, της μεταποιητικής βιομηχανίας, της υδατοκαλλιέργειας και του επιστημονικού τομέα, μη κυβερνητικών οργανισμών που ασχολούνται με το περιβάλλον καθώς και των συνδικάτων.

Tα κυριότερα θέματα που συζητήθηκαν κατά τη διάρκεια αυτών των συσκέψεων ήταν τα ακόλουθα:

Μεσόγειος

- Δεν υπήρξε ομοφωνία ως προς την "ιδιαιτερότητα" της μεσογειακής αλιείας ούτε ως προς την ιδέα καθιέρωσης υποτομέων μέσα στη Μεσόγειο θάλασσα, όπως π.χ. αλιεία της Αδριατικής, αλιεία της Σικελίας κλπ.. Στο όνομα αυτής της "ιδιαιτερότητας" ο ιταλικός τομέας ζήτησε μια ειδική πολιτική γι' αυτούς τους υποτομείς όσον αφορά τα εθνικά μέτρα, τα ελάχιστα μεγέθη κλπ.

- Και στις τρεις συσκέψεις τονίστηκε η ανάγκη για μια πραγματική μεσογειακή πολιτική ως μέσου επίλυσης προβλημάτων όπως είναι η πρόσβαση στα ύδατα ή στις παραμεθόριες περιοχές.

- Βασικό θέμα και στις τρεις συσκέψεις ήταν η άνιση μεταχείριση του στόλου της ΕΕ σε σύγκριση με τον στόλο των τρίτων χωρών που αλιεύει στη Μεσόγειο.

- Ο ιταλικός τομέας αρνείται να εφαρμόσει αυστηρότερους κανόνες απ' αυτούς που εφαρμόζουν οι ανταγωνιστές (είτε οι γειτονικές χώρες, όπως είναι η Τυνησία και η Λιβύη, είτε οι άλλες τρίτες χώρες που αλιεύουν στη Μεσόγειο).

- Η ΕΕ κατά τη διαπραγμάτευση των συμφωνιών συνεργασίας με τις μεσογειακές χώρες θα πρέπει να λαμβάνει υπόψη της τα συμφέροντα του κοινοτικού στόλου. Οι διεθνείς συμφωνίες με τις μεσογειακές χώρες θα πρέπει να είναι ανοικτές σε όλα τα κράτη μέλη και όχι όπως η συμφωνία με το Μαρόκο.

- Η ΕΕ θα πρέπει να καταστήσει σαφή την έννοια της υπεύθυνης αλιείας στη Μεσόγειο και να την επιβάλει μέσω των περιφερειακών οργανισμών (Διεθνής Επιτροπή για τη Διατήρηση του Τόνου του Ατλαντικού, Γενικό Συμβούλιο για την Αλιεία στη Μεσόγειο). Ο ιταλικός τομέας ζητά να επιτραπεί στην Ιταλία να λύνει κατευθείαν τα προβλήματά της με τρίτες χώρες όπως είναι η Κροατία.

- Ο τομέας τάσσεται υπέρ των προσωρινών κοινών επιχειρήσεων με τις γειτονικές χώρες στη Μεσόγειο.

Αλιευτική προσπάθεια και ΠΠΠ

- Όσον αφορά την αλιευτική προσπάθεια η Επιτροπή θα προτιμούσε να μειωθεί η αλιευτική δυνατότητα παρά η αλιευτική δραστηριότητα.

- Υποστηρίχθηκε ένθερμα η προσωρινή παύση των δραστηριοτήτων που λαμβάνουν κρατική ενίσχυση. Στην παράκτια αλιεία ο πλοιοκτήτης και το πλήρωμα είναι τα ίδια πρόσωπα ή έχουν στενές σχέσεις μεταξύ τους. Διατυπώθηκε ένα αίτημα για ενίσχυση του πληρώματος στην περίπτωση που δεν μπορεί να χορηγηθεί ενίσχυση στον πλοιοκτήτη.

- Έγινε αναφορά στα προβλήματα που προκαλούνται από τις ιταλικές διοικητικές διαδικασίες, όσον αφορά κυρίως τις αιτήσεις για ενίσχυση με στόχο την οριστική παύση των δραστηριοτήτων καθώς και τις άδειες για ιχθυοκαλλιέργεια. Η προθυμία του στόλου να μειώσει τη δυνατότητά του και να συμμορφωθεί προς τους στόχους των ΠΠΠ φαίνεται καθαρά από τον όγκο των αιτήσεων οι οποίες περιμένουν ακόμη μια απάντηση.

Μέτρα διατήρησης

- Δεν έγιναν παράπονα όσον αφορά τα ισχύοντα TAC για τον ερυθρό τόνο καθώς και για τις ισχύουσες ποσοστώσεις. Όσον αφορά τον τόνο επισημάνθηκε ότι ενώ η Κοινότητα μειώνει τον στόλο της ορισμένες τρίτες χώρες, όπως είναι η Τυνησία, αυξάνουν το δικό τους και κατά συνέπεια και τα αλιεύματά τους. Ο τομέας παραπονέθηκε για την παρουσία πλοίων με σημαίες ευκολίας καθώς και για την παρουσία πλοίων από τρίτες χώρες, τα οποία δεν τηρούν τους κανονισμούς της Διεθνούς Επιτροπής για τη Διατήρηση του Τόνου του Ατλαντικού.

- Στο Παλέρμο οι αλιείς επέκριναν επίσης και την απαγόρευση της "spadare" ως επικίνδυνης για τον ξιφία. Κατά την άποψή τους το 70% των αλιευμάτων με "palangari" (το αλιευτικό εργαλείο που αντικαθιστά τη "spadare") είναι κάτω του ελάχιστου μεγέθους.

- Οι αλιείς ζήτησαν να περιληφθεί στον κανονισμό της ΕΕ μια διάταξη σχετικά με την "πολιτιστική ιδιαιτερότητα". Αυτή η "ιδιαιτερότητα" θα τους επέτρεπε να χρησιμοποιούν ορισμένους κανόνες ή να ψαρεύουν με "παραδοσιακά" εργαλεία και μεθόδους.

- Όσον αφορά τα τεχνικά μέτρα επισημάνθηκαν ορισμένες αντιφάσεις ανάμεσα στον κοινοτικό κανονισμό και στους εθνικούς και περιφερειακούς (στην περίπτωση της Σικελίας) κανονισμούς. Το γεγονός αυτό σημαίνει έλλειψη διαφάνειας και δυσκολίες εφαρμογής.

- Δεν υπήρξε καμιά αντίθεση στους ισχύοντες κανονισμούς σχετικά με τα ελάχιστα μεγέθη, οι οποίοι δεν λαμβάνουν υπόψη τα ειδικά χαρακτηριστικά της Μεσογείου (το 70% είναι παράκτιος στόλος, υπάρχει μεγάλη ανεργία και η παράκτια αλιεία είναι δύσκολο να επανέλθει στην προηγούμενή της κατάσταση εξαιτίας της κατάργησης της "piano spadare").

Άλλα θέματα

- Συνοδευτικά μέτρα: οι αλιευτικές περιοχές είναι συνήθως φτωχές περιοχές χωρίς εναλλακτικές δυνατότητες απασχόλησης. Αυτός είναι ο λόγος που ζητείται ενίσχυση για την κατάρτιση των αλιέων.

- Έλεγχος: θα πρέπει να βελτιωθεί. Οι εκφορτώσεις θα πρέπει να συγκεντρωθούν σε συγκεκριμένα σημεία εκφόρτωσης ούτως ώστε να ελέγχεται ότι δεν θα γίνεται καμιά άλλη εκφόρτωση σε άλλα σημεία της ακτής.

- Αγορές: Ο τομέας είναι υπέρ των σημάτων ποιότητας, ώστε να γίνεται διάκριση ανάμεσα στα φρέσκα και στα επεξεργασμένα προϊόντα και να αναγράφεται η ημερομηνία και ο τόπος της αλίευσης. Θα χρειασθεί ενίσχυση ώστε να μπορέσουν οι αλιείς να εφαρμόσουν αυτό το σύστημα και να πραγματοποιήσουν οι ίδιοι την πρώτη πώληση και να αποκομίσουν τα σχετικά οφέλη. Ζητήθηκε επίσης και ενίσχυση για τη βελτίωση των όρων υγιεινής όσον αφορά τη διακίνηση των ψαριών πάνω στο σκάφος. Ο στόχος είναι να φθάσει στους καταναλωτές ένα σήμα ποιότητας από τη στιγμή της αλίευσης. Ειπώθηκε επίσης ότι θα πρέπει να εκσυγχρονισθούν οι μέθοδοι πλειστηριασμού στην Ιταλία.

- Περιβάλλον: Ζητήθηκε η θέσπιση ενός κοινοτικού πλαισίου σχετικά με την ρύπανση των θαλασσών.

- Έρευνα: Θα πρέπει να γίνει έρευνα σχετικά με τις συνέπειες του παράκτιου τουρισμού στην αλιεία. Τόσο οι ερευνητές όσο και οι αλιείς θα πρέπει να επιδείξουν καλή θέληση ούτως ώστε να συλλέξουν ακριβή στοιχεία για να μπορέσουν να καθορίσουν ζώνες και περιόδους απαγόρευσης της αλιείας και να αξιολογήσουν εκ των υστέρων τα αποτελέσματα αυτής της απαγόρευσης.

- Υδατοκαλλιέργεια: Η αγορά ενθαρρύνει την παραγωγή των προϊόντων μεγάλης αξίας. Για το λόγο αυτό ο τομέας θα πρέπει να εξελιχθεί και να ενοποιηθεί με τη μεταποιητική βιομηχανία. Η έρευνα θα πρέπει επίσης να επικεντρωθεί σε πιο οικολογικές τεχνικές καθώς και στις προοπτικές και στις τάσεις της αγοράς. Ο επόμενος κοινοτικός κανονισμός θα πρέπει να λάβει περισσότερο υπόψη την οικονομική πραγματικότητα και τα προβλήματα του τομέα της υδατοκαλλιέργειας.

3.9. ΟΛΛΑΝΔΙΑ

Στις 20 Απριλίου 1999 έγινε μια σύσκεψη στο Nορντβέικ .

Στη σύσκεψη αυτή έλαβαν μέρος εκπρόσωποι των κυριότερων ολλανδικών αλιευτικών οργανώσεων, του τομέα της εμπορίας, του επιστημονικού τομέα, μη κυβερνητικών οργανισμών που ασχολούνται με το περιβάλλον, των συνδικάτων και των εθνικών αρχών. Οι εκπρόσωποι αυτοί επεδοκίμασαν την πρωτοβουλία της Επιτροπής "να κατέβει στη βάση" και να ανταλλάξει απόψεις με τους εκπροσώπους του κλάδου. Η ατμόσφαιρα ήταν ευχάριστη και έγινε μια θετική συζήτηση.

Οι κυριότερες προτάσεις μπορούν να συνοψισθούν ως εξής:

Πρόσβαση στα ύδατα και στους πόρους / Διατήρηση και διαχείριση.

- Υποστηρίχθηκε η διατήρηση της τωρινής ζώνης των 6/12 μιλίων.

- Δεν χρειάζεται να ληφθεί καμιά απόφαση σχετικά με τα είδη στη Βόρειο Θάλασσα που δεν υπόκεινται σε TAC καθώς και για το πρόβλημα των παρεπιπτόντων αλιευμάτων όσον αφορά τα είδη που υπόκεινται σε TAC κατά την αλίευση ειδών που δεν υπόκεινται σε ποσοστώσεις.

- Υποστηρίχθηκε το ισχύον σύστημα TAC και ποσοστώσεων.

- Όσον αφορά τις απορρίψεις εκφράστηκαν διαφορετικές απόψεις:

- Χρειάζονται σαφέστεροι και απλούστεροι κανόνες όσον αφορά τις απορρίψεις και θα πρέπει να γίνουν προσπάθειες για νέες αλιευτικές μεθόδους (όπως π.χ. ηλεκτρική αλίευση όσον αφορά τα πλατύψαρα).

- Θα πρέπει να αφεθούν ελεύθεροι οι αλιείς να δημιουργήσουν τα δικά τους συστήματα και να εκφορτώνουν όλα τα αλιεύματά τους. Το σύστημα των ατομικών μεταβιβάσιμων ποσοστώσεων είναι ο καλύτερος τρόπος για τη μείωση των απορρίψεων.

- Όσον αφορά την προσεκτική προσέγγιση οι εκπρόσωποι τάχθηκαν υπέρ της εφαρμογής ειδικών μέτρων για ειδικά προβλήματα.

- Όσον αφορά την αλιευτική προσπάθεια η ισχύς των μηχανών δεν επηρεάζει την αλιευτική δυνατότητα.

- Όσον αφορά το σύστημα ΠΠΠ ο στόλος έχει ήδη μειωθεί σημαντικά.

- Υποστηρίχθηκε η καθιέρωση ενός συστήματος "περιοχών/περιόδων απαγόρευσης" ώστε να ελεγχθεί η υπεραλίευση αντί για ένα τόσο αυστηρό σύστημα ΠΠΠ.

- Στα ΠΠΠ θα πρέπει να προστεθούν και άλλοι τελικοί στόχοι, όπως είναι η βελτίωση της οικολογικής αλιείας, η προστασία του περιβάλλοντος κλπ., ούτως ώστε να μπορέσουν να γίνουν αποδεκτές ορισμένες εξαιρέσεις από τον στόχο της μείωσης των στόλων, υπό τον όρο ότι θα διατηρηθούν οι άλλοι στόχοι.

Άλλα θέματα

- Ζητήθηκε η βελτίωση των επαφών ανάμεσα στους επιστήμονες και στους αλιείς ώστε να αποφεύγονται οι αντιφάσεις και η αύξηση της οικονομικής ενίσχυσης προκειμένου να βελτιωθεί η ποιότητα των συλλεγόμενων στοιχείων.

- Εκφράστηκε το αίτημα για περισσότερη κατάρτιση των νέων αλιέων και των αλιέων γενικά στις νέες αλιευτικές τεχνικές και στα νέα αλιευτικά εργαλεία.

- Επισημάνθηκε ότι το ολλανδικό σύστημα συνδιαχείρισης θα πρέπει να το μελετήσει η ΕΕ και τα άλλα κράτη μέλη επειδή δίνει τη δυνατότητα στον στόλο να πραγματοποιεί κέρδη χωρίς περαιτέρω μείωση της δυναμικότητά του. Είναι γεγονός ότι στην Ολλανδία η αλιεία αποτελεί μια οικονομικά βιώσιμη δραστηριότητα. Ενθαρρύνει την υπευθυνότητα των αλιέων και τους βοηθά να κατανοήσουν τα προβλήματα της αλιείας.

3.10. AΥΣΤΡΙΑ

Οι διαβουλεύσεις στην Αυστρία έγιναν στις 18 και 19 Μαρτίου 1999 στο Βαϊντχόφεν (Waldviertel) και στη Βιέννη. Η συζήτηση ήταν πολύ εποικοδομητική. Επιδοκιμάσθηκε η προσπάθεια της Επιτροπής να συμβουλευθεί τον κλάδο. Λόγω του γεγονότος ότι η Αυστρία δεν έχει πρόσβαση στη θάλασσα η συζήτηση περιορίστηκε κυρίως στην υδατοκαλλιέργεια, στην εσωτερική αλιεία και στη μεταποιητική βιομηχανία.

Ενόψει της μεταρρύθμισης των διαρθρωτικών ταμείων όλοι οι εκπρόσωποι της υδατοκαλλιέργειας τάχθηκαν υπέρ της συνέχισης της τωρινής διαρθρωτικής πολιτικής προκειμένου να εξασφαλισθεί ένα σταθερό πλαίσιο το οποίο θα επιτρέπει τον προγραμματισμό μεσοπρόθεσμων και μακροπρόθεσμων επενδύσεων και ανταγωνιστική παραγωγή, λαμβανομένης μάλιστα υπόψη της μελλοντικής διεύρυνσης προς ανατολάς και του γεγονότος ότι η υδατοκαλλιέργεια στην Αυστρία αποτελείται κυρίως από μικρές οικογενειακές επιχειρήσεις.

Στο πλαίσιο αυτό συζητήθηκε και το θέμα της επιλεξιμότητας του κόστους αγοράς μεταχειρισμένων μηχανών [κυρίως μηχανών για φορτοεκφορτώσεις, μεταφορές και εκσκαφές (για τεχνητές λίμνες) σαν αυτές που χρησιμοποιούνται κατά κάποιο τρόπο σε άλλους τομείς].

Οι εκπρόσωποι της υδατοκαλλιέργειας εξέφρασαν τις ανησυχίες τους σχετικά με την μελλοντική διεύρυνση της Κοινότητας προς Ανατολάς και την μαζική άφιξη στην κοινοτική αγορά, ειδικά στην Αυστρία, πολύ πιο φθηνών προϊόντων υδατοκαλλιέργειας κυρίως από την Τσεχία, την Ουγγαρία, την Πολωνία και τη Σλοβενία. Αυτές οι υποψήφιες χώρες θα επωφεληθούν από τις πολύ πιο ευνοϊκές συνθήκες παραγωγής (π.χ. πολύ χαμηλοί μισθοί, φθηνότερες πρώτες ύλες, λιγότερο αυστηρά πρότυπα όσον αφορά την υγιεινή, την ποιότητα και το περιβάλλον σε σχέση με την Κοινότητα κλπ.). Για το λόγο αυτό μια μακρά μεταβατική περίοδος με εξαιρέσεις υπέρ των υποψήφιων χωρών θα ήταν πολύ κακή για την αυστριακή υδατοκαλλιέργεια.

Τα κατάλοιπα φαρμάκων που χορηγούνται στα ψάρια στις υποψήφιες χώρες θα μπορούσαν να δημιουργήσουν πρόβλημα. Η αξιοπιστία του υγειονομικού ελέγχου στη Τσεχία και η δυνατότητα επιβολής κυρώσεων μετά τον εντοπισμό των παρατυπιών συζητήθηκαν επίσης στο πλαίσιο αυτό. Όσον αφορά τη διαφορά τιμής σχετικά με τον κυπρίνο ανάμεσα στην Αυστρία και στις υποψήφιες χώρες οι εκπρόσωποι της υδατοκαλλιέργειας επεσήμαναν την ανάγκη διατήρησης της τιμής αναφοράς.

Οι εκπρόσωποι του υπουργείου τάχθηκαν υπέρ της αναθεώρησης του διαρθρωτικού κανονισμού και της επιλεξιμότητας της εσωτερικής αλιείας και ανέφεραν ότι θα υποβληθεί επίσημο αίτημα ως προς το θέμα αυτό.

Μετά από μία πολύ λεπτομερή παρουσίαση της κατάστασης της αγοράς αλιευτικών προϊόντων της Αυστρίας η συζήτηση περιεστράφη στα ακόλουθα θέματα: εισαγωγές από χώρες εκτός Κοινότητας, ο νέος κανονισμός για την "αγορά" φόβοι σχετικά με την προσχώρηση των χωρών της Ανατολικής Ευρώπης και το πρόβλημα της λιστερίασης.

Ένα εκπρόσωπος της μεταποιητικής βιομηχανίας επέκρινε το γεγονός ότι οι εισαγωγές από ορισμένες χώρες (π.χ. Πολωνία) δεν θα υπόκεινται ούτε σε δασμό ούτε σε επαρκή έλεγχο (ποσοτικό και ποιοτικό) σε αντίθεση με τις εξαγωγές της ΕΚ προς τις χώρες αυτές.

Όσον αφορά την προσχώρηση των χωρών της Ανατολικής Ευρώπης οι εκπρόσωποι της μεταποιητικής βιομηχανίας εξέφρασαν λίγο ή πολύ τις ίδιες ανησυχίες με τους εκπροσώπους της υδατοκαλλιέργειας τονίζοντας την ανάγκη να αποφευχθούν όσο το δυνατόν οι μεταβατικές περίοδοι προκειμένου να μην προκληθεί νόθευση του ανταγωνισμού.

Ένας εκπρόσωπος της μεταποιητικής βιομηχανίας επέστησε την προσοχή του υπουργείου και της Επιτροπής στο γεγονός ότι οι υγειονομικές αρχές της Αυστρίας θα πραγματοποιήσουν αυστηρότερο υγειονομικό έλεγχο όσον αφορά τα προϊόντα καπνιστού σολομού σε σχέση με αυτόν που πραγματοποιούν τα άλλα κράτη μέλη, δηλ. δεν θα υπάρξει καμία επιείκεια σε περίπτωση λιστερίασης. Το γεγονός αυτό θα αποτελούσε παραβίαση του κοινοτικού δικαίου.

3.11. ΠΟΡΤΟΓΑΛΙΑ

I. Λισαβόνα - 9 Φεβρουαρίου 1999

Στη σύσκεψη αυτή έλαβαν μέρος εκπρόσωποι των πορτογαλικών αρχών καθώς και εκπρόσωποι της αλιείας, της υδατοκαλλιέργειας και των περιβαλλοντικών οργανώσεων.

Η ατμόσφαιρα κατά τη σύσκεψη ήταν ευχάριστη και η συζήτηση πολύ εποικοδομητική. Η παρουσία του πορτογαλικού τομέα ήταν πολύ μεγαλύτερη σε σύγκριση με την πρώτη φάση της διαδικασίας διαβούλευσης.

Πρόσβαση στα εγχώρια ύδατα και στους εγχώριους πόρους

- Η συντριπτική πλειοψηφία των εκπροσώπων τάχθηκε υπέρ της διατήρησης του παρόντος συστήματος των απαγορεύσεων πρόσβασης στη ζώνη των 12 μιλίων. Δύο οργανώσεις ζήτησαν επέκταση της ζώνης στα 24 και στα 50 μίλια αντίστοιχα.

- Υποστηρίχθηκε ότι οι απαγορεύσεις όσον αφορά την πρόσβαση στη Βόρειο Θάλασσα ήταν άδικες και διακριτικές. Οι εκπρόσωποι της βιομηχανίας τάχθηκαν υπέρ της κατάργησης όλων των απαγορεύσεων πρόσβασης από το 2003 και μετά.

- Το σύστημα των TAC και των ποσοστώσεων είναι καλό αλλά ανεπαρκές. Η μέθοδος κατανομής θα πρέπει να τροποποιηθεί με βάση την τωρινή κατάσταση, δεδομένου ότι η σημερινή Ευρώπη δεν επιδέχεται καμία σύγκριση με την Ευρώπη που υπήρχε τον καιρό που καθιερώθηκαν αυτές οι μέθοδοι.

- Η σχετική σταθερότητα θεωρείται ως βασική πτυχή της ΚΑΠ. Μία από τις ενώσεις τάχθηκε υπέρ των ατομικών μεταβιβάσιμων ποσοστώσεων.

Διαχείριση και διατήρηση των πόρων

- Η διαχείριση και η διατήρηση των πόρων καθιστά απαραίτητη την υπεύθυνη αλιεία, αλλά ο τρόπος με τον οποίο αμείβονται οι αλιείς καθιστά αδύνατη την επίδειξη υπευθυνότητας εκ μέρους των. Θα πρέπει να επιβάλλονται οι ίδιες ποινές για τις ίδιες παραβάσεις διαφορετικά θα υπάρχει πάντοτε ένα ισχυρό αίσθημα αδικίας.

- Θα πρέπει να γίνει μια μελέτη σχετικά με το περιβάλλον, ειδικά για τις επιπτώσεις της ρύπανσης στους πόρους.

- Θα πρέπει να τηρηθούν αυστηρά τα ΠΠΠ. Τα κράτη μέλη που αδυνατούν να συμμορφωθούν προς αυτά θα πρέπει να τιμωρούνται. Η ολική χωρητικότητα θα πρέπει να είναι η μόνη αποδεκτή μέτρηση λόγω του ότι οι μετρήσεις σε kW είναι δύσκολο να εφαρμοσθούν στην πράξη. Δεν θα πρέπει να παραγνωρισθούν οι κοινωνικές πτυχές. Οι οργανώσεις των παραγωγών θα πρέπει να έχουν πιο υπεύθυνο ρόλο δεδομένου ότι εμπλέκονται στη διαχείριση των πόρων και συμμετέχουν στη ρύθμιση της αλιευτικής προσπάθειας. Αυτό σημαίνει ότι δεν θα πρέπει να δοθεί "μόνο οικονομική ενίσχυση" αλλά να ενισχυθούν όλοι οι εμπλεκόμενοι παράγοντες.

- Οι ισχύοντες κανόνες όσον αφορά τις απορρίψεις θα πρέπει να καταργηθούν σύμφωνα με τους εκπροσώπους των οργανώσεων. Τα οφέλη από την κατάργηση αυτή θα είναι μεγαλύτερα από τις ζημιές.

- Ο ορισμός της αλιευτικής προσπάθειας δεν θα μπορούσε από τεχνική άποψη να εφαρμοσθεί για την αλίευση σαρδελών με γρι-γρι

- Η επιθεώρηση αλιείας πρέπει να εφοδιασθεί με τους απαραίτητους πόρους για να είναι αποτελεσματική.

Διεθνής συνεργασία και αλιευτικές συμφωνίες

- Η αλιεία θα πρέπει να αποτελέσει αντικείμενο γενικών εμπορικών συμφωνιών και συμφωνιών συνεργασίας. Μόνο λίγες οργανώσεις υποστήριξαν ότι είναι άχρηστες οι συμφωνίες σχετικά με τις κοινές επιχειρήσεις. Πρέπει να γίνουν προσπάθειες για τη σύναψη νέων αλιευτικών συμφωνιών με τις τρίτες χώρες που θα επιτρέπουν την πρόσβαση στους πόρους. Οι υφιστάμενες συμφωνίες θα πρέπει να ενισχυθούν.

Αγορά αλιευτικών προϊόντων

- Θα πρέπει να γίνεται λελογισμένη εφαρμογή του μηχανισμού απόσυρσης. Η αγορά ελέγχεται από τους μεσάζοντες. Θα πρέπει να ληφθούν μέτρα για την παρεμπόδιση αυτού του είδους ελέγχου. Θα πρέπει να αυξηθούν οι υγειονομικοί έλεγχοι και να καθιερωθούν όσο το δυνατόν πιο αυστηρά και εκτενή πρότυπα σήμανσης.

Ενισχύσεις

- Οι εκπρόσωποι της βιομηχανίας σαρδελών ζήτησαν την καθιέρωση ενός συστήματος συμβάσεων για την αποθήκευση και τα μέσα αντιστάθμισης μετά την ελευθέρωση των εισαγωγών κονσερβών σαρδέλας από το Μαρόκο.

- Ο ορισμός της αλιευτικής δυνατότητας σε συνδυασμό με την αλιευτική προσπάθεια δεν είναι απόλυτα κατανοητός από τους πλοιοκτήτες και τη ναυπηγική βιομηχανία. Οι ενώσεις των πλοιοκτητών θεωρούν την ανανέωση του στόλου ως τη βασική προϋπόθεση για τη διασφάλιση του μέλλοντος της αλιευτικής βιομηχανίας σε συνδυασμό με την προσφορά ποιοτικών προϊόντων και τη βελτίωση των όρων υγιεινής και ασφάλειας στα αλιευτικά σκάφη. Εξέφρασαν μάλιστα την ανησυχία τους για τους νέους κανονισμούς οι οποίοι προβλέπουν μικρότερες ενισχύσεις για τους στόλους απ' ό,τι ο κανονισμός (ΕΚ) αριθ. 3699/93, γεγονός που θα μπορούσε να θέσει σε κίνδυνο το μέλλον της πορτογαλικής βιομηχανίας.

Έρευνα

- Θα πρέπει να αναπτυχθούν και να προωθηθούν η διεθνής συνεργασία και η ανταλλαγή επιστημόνων. Οι επιστημονικές συμβουλές θα πρέπει να γίνουν σαφέστερες. Θα πρέπει να επιδιωχθεί η ανάπτυξη κλίματος εμπιστοσύνης ανάμεσα στη βιομηχανία και στους επιστήμονες. Η υδατοκαλλιέργεια θα πρέπει να παίξει σημαντικό ρόλο στο μέλλον και κατά συνέπεια δεν θα πρέπει να αγνοηθεί.

II. Πόντα Ντελγκάδα - Aζόρες - 23 Φεβρουαρίου 1999

Στη σύσκεψη αυτή έλαβαν μέρος οι πορτογαλικές αρχές και εκπρόσωποι της αλιείας, της υδατοκαλλιέργειας και των περιβαλλοντικών οργανώσεων.

Επικράτησε ευχάριστο κλίμα κατά τη σύσκεψη και έγινε μια ευρεία και εποικοδομητική συζήτηση και εκφράστηκαν ανησυχίες σχετικά με την ανάπτυξη της Κοινής Αλιευτικής Πολιτικής ειδικά όσον αφορά την πρόσβαση των αλλοδαπών στόλων στα ύδατα της αποκλειστικής οικονομικής ζώνης, τη διαχείριση των βασικών αποθεμάτων του αρχιπελάγους (τόνος και ξιφίας), την απαιτούμενη ενίσχυση για τον εκσυγχρονισμό του στόλου και των λιμενικών εγκαταστάσεων καθώς και την έρευνα και την παρακολούθηση των αλιευτικών δραστηριοτήτων κλπ. Επισημάνθηκαν επίσης και τα χαρακτηριστικά της απομακρυσμένης περιοχής καθώς και η μεγάλη σημασία που έχει για τις Αζόρες και ολόκληρη την περιοχή το πρόγραμμα POSEIMA.

Πρόσβαση στα εγχώρια ύδατα και στους πόρους / Διαχείριση και διατήρηση των πόρων:

- Η πλειοψηφία των παρευρισκομένων τάχθηκε υπέρ της διατήρησης των σημερινών απαγορεύσεων πρόσβασης στη ζώνη των 12 μιλίων .

- Οι εκπρόσωποι των πλοιοκτητών και των άλλων οργανώσεων ζήτησαν να μετατραπεί η θαλάσσια ζώνη υπό "τη δικαιοδοσία των Αζορών" σε μια γνήσια περιοχή απαγόρευσης της αλιείας.

- Οι οργανώσεις ζήτησαν επιπλέον να ρυθμιστεί και το θέμα της ερασιτεχνικής αλιείας.

Αγορά αλιευτικών προϊόντων:

- Θα πρέπει να ενταθούν οι υγειονομικοί έλεγχοι.

- Οι εκπρόσωποι των οργανώσεων των παραγωγών και οι βιομηχανικές ενώσεις πιστεύουν ότι θα πρέπει να καθιερωθεί ένα σύστημα επαφών με την ενίσχυση της Κοινότητας, επειδή δεν υπάρχουν πολλοί τοπικοί αγοραστές.

Ενισχύσεις

- Οι εκπρόσωποι των ενώσεων των πλοιοκτητών υποστήριξαν ότι ο εκσυγχρονισμός του παράκτιου στόλου (πάνω από 700 πλοία) είναι απαραίτητος για την διασφάλιση του μέλλοντος της βιομηχανίας. Πιστεύουν ότι ο τονοαλιευτικός στόλος πρέπει να αντικατασταθεί από πιο σύγχρονα πλοία από την άποψη των προτύπων ασφάλειας και υγιεινής.

- Υποστήριξαν επίσης ότι θα πρέπει να δοθεί ενίσχυση για την κατάρτιση των νέων αλιέων.

Έρευνα

- Ορισμένοι επιστήμονες εξέφρασαν την ανησυχία τους για το ενδεχόμενο να τερματισθούν τα προγράμματα ερευνών. Υποστήριξαν ότι θα ήταν πολύ δύσκολο να βρεθούν τα απαραίτητα κεφάλαια για την πραγματοποίηση των βασικών ερευνών ώστε να μελετηθούν σωστά οι θαλάσσιοι πόροι καθώς και η ανάπτυξή τους σε ένα ισορροπημένο περιβάλλον.

Παρακολούθηση

- Όλες οι οργανώσεις υποστήριξαν ότι θα πρέπει να οργανωθεί και να αναπτυχθεί σωστά η παρακολούθηση της αλιείας στις αποκλειστικές οικονομικές ζώνες και στα λιμάνια του αρχιπελάγους. Η προσπάθεια αυτή περιλαμβάνει τη ρύπανση στις αποκλειστικές οικονομικές ζώνες η οποία προκαλείται, εκτός των άλλων, από τα πετρελαιοφόρα.

III. Φουνκάλ - Madeira - 25 Φεβρουαρίου 1999

Στις συσκέψεις αυτές έλαβαν μέρος εκπρόσωποι των πορτογαλικών αρχών καθώς και εκπρόσωποι της αλιείας, της υδατοκαλλιέργειας και των περιβαλλοντικών οργανώσεων.

Τα κυριότερα θέματα που συζητήθηκαν ήταν τα εξής: πρόσβαση στα ύδατα, διαχείριση και διατήρηση των πόρων, αλιευτικές συμφωνίες και κοινές επιχειρήσεις, η κοινή οργάνωση των αγορών, το POSEIMA και η διαρθρωτική πολιτική.

Πρόσβαση στα χωρικά ύδατα και στους πόρους

- Οι εκπρόσωποι της βιομηχανίας και των άλλων οργανώσεων υποστήριξαν ότι το ισχύον σύστημα των απαγορεύσεων εντός της ζώνης των 12 μιλίων θα πρέπει να διατηρηθεί και να επεκταθεί ενδεχομένως, ούτως ώστε να δημιουργηθεί μια προτιμησιακή αλιευτική ζώνη 50 ναυτικών μιλίων.

- Ζήτησαν επίσης να ρυθμιστεί και το θέμα της ερασιτεχνικής αλιείας και να αντιμετωπισθεί ως μία γνήσια επιχειρηματική δραστηριότητα που έχει σχέση με τον τουρισμό.

Διαχείριση και διατήρηση των πόρων

- Οι απορρίψεις πρέπει να αποφεύγονται και τα ψάρια να εκφορτώνονται και να μεταποιούνται ώστε να χρησιμεύουν για τροφή των ψαριών.

- Οι εκπρόσωποι των πλοιοκτητών ζήτησαν να απαγορευθεί η αλιεία τόνου στη Μεσόγειο κατά την περίοδο της γονιμοποίησης.

Αλιευτικές συμφωνίες

- Όλες οι οργανώσεις υποστήριξαν ότι είναι πολύ σημαντική η πολιτική όσον αφορά τις αλιευτικές συμφωνίες. Η πλειοψηφία των πλοιοκτητών τάχθηκε υπέρ των κοινών επιχειρήσεων, κατά προτίμηση με τις χώρες ΑΚΕ, επειδή θεωρεί ότι βοηθούν τη βιομηχανία να ξεπερνά τις δυσκολίες της και δημιουργεί απασχόληση για τους αλιείς.

Αγορά αλιευτικών προϊόντων

- Οι εκπρόσωποι της κονσερβοποιίας και της μεταποιητικής βιομηχανίας γενικά θεωρούν ότι το βασικότερο πρόβλημα είναι η εξεύρεση πρώτων υλών. Ζήτησαν από την Επιτροπή, στο πλαίσιο του POSEIMA, να επιτρέψει κατ' εξαίρεση τις εισαγωγές τόνου από τρίτες χώρες στις περιπτώσεις που δεν υπάρχει διαθέσιμος τόνος στη Mαδέρα ή στην αγορά της ΕΕ.

Ενισχύσεις

- Δεδομένου ότι ο στόλος δεν είναι βιομηχανικός, οι εκπρόσωποι των πλοιοκτητών υποστήριξαν ότι θα πρέπει να χορηγηθεί βοήθεια για τον εκσυγχρονισμό τους καθώς και για την εγκατάσταση εξοπλισμού ώστε να μπορούν να κρατούν τα αλιεύματα πάνω στο σκάφος (ψυγεία και συστήματα κατάψυξης).

- Υποστήριξαν ότι τα παλιά πλοία θα πρέπει να αντικατασταθούν με καινούργια χωρίς μείωση της ολικής χωρητικότητας γιατί αυτό θα είχε ως συνέπεια να μειωθεί ο αριθμός των απασχολούμενων αλιέων. Στη Μαδέρα η αποδοτικότητα των τονοαλιευτικών με καλάμι εξαρτάται άμεσα από τον αριθμό των αλιέων.

- Οι οργανώσεις πιστεύουν ότι θα πρέπει να χορηγηθεί ενίσχυση και για την επαγγελματική κατάρτιση ιδίως των νέων αλιέων.

Παρακολούθηση

- Οι οργανώσεις υποστήριξαν ότι είναι απαραίτητο να οργανωθεί σωστά και να αναπτυχθεί η παρακολούθηση της αλιείας στην αποκλειστική οικονομική ζώνη της Mαδέρα. Αυτό θα μπορούσε να γίνει με τη χρησιμοποίηση των κατάλληλων οργάνων και εγκαταστάσεων, γι' αυτό είναι απαραίτητη η χορήγηση οικονομικής ενίσχυσης.

3.12. ΦΙΝΛΑΝΔΙΑ

Έγινε μια σύσκεψη στο Ελσίνκι στις 7.5.1999.

Έλαβαν μέρος εκπρόσωποι όλων των κλάδων του αλιευτικού τομέα οι οποίοι επεσήμαναν την ιδιαιτερότητα της φινλανδικής αλιείας, τόσο από γεωγραφική άποψη (ιδιαιτερότητα της Βαλτικής Θάλασσας) όσο και από γενική λειτουργική άποψη.

Οι εκπρόσωποι του τομέα της υδατοκαλλιέργειας και των χονδρεμπόρων εξέφρασαν την απογοήτευσή τους για την εγκατάλειψη του τομέα απ' αυτούς που είναι υπεύθυνοι για την ΚΑΠ και για τη λήψη των αποφάσεων. Πιστεύουν ότι στο πλαίσιο της ΚΑΠ το εμπόριο αλιευτικών προϊόντων, η υδατοκαλλιέργεια και οι αλιευτικές δραστηριότητες θα πρέπει να τύχουν της ίδιας αντιμετώπισης. Για το λόγο αυτό ζήτησαν να πάρει μια πιο θετική στάση η Κοινότητα στο θέμα της υδατοκαλλιέργειας.

Τα κυριότερα θέματα/προτάσεις που συζητήθηκαν κατά τη σύσκεψη ήταν τα εξής:

Διατήρηση και διαχείριση

- Δεν θα πρέπει να περιλαμβάνεται στο σύστημα ποσοστώσεων της ΚΑΠ η ωοτοκία του σολομού στον Κόλπο της Φινλανδίας.

- Θα πρέπει να αυξηθεί η ποσόστωση του βαλτικού σολομού για τη Φινλανδία.

- Τα ΠΠΠ είναι πολύ δύσκαμπτα και δεν λαμβάνουν υπόψη την ιδιαιτερότητα των κόλπων της Φινλανδίας και της Μποτνίας. Τα ΠΠΠ θα πρέπει να γίνουν πιο ελαστικά και να παρέχουν τη δυνατότητα εισόδου νέων σκαφών.

- Θα πρέπει να βρεθούν περιφερειακές λύσεις για το πρόβλημα των απορρίψεων.

- Είναι επείγουσα ανάγκη να αντιμετωπισθεί το θέμα των ζημιών που προκαλούν οι φώκιες και τα θαλάσσια πτηνά στους αλιείς και στους ιχθυοκαλλιεργητές. Θα πρέπει να καθιερωθεί ένα σύστημα αποζημίωσης γι' αυτές τις ζημιές.

Διενθής συνεργασία

- Υπάρχει μια έντονη επιθυμία για μια συμφωνία με τη Ρωσία η οποία θα μπορούσε να επεκτείνει τις αλιευτικές δυνατότητες των φινλανδών αλιέων. Η πολιτική των διεθνών συμφωνιών θα πρέπει να ωφελεί όλα τα κράτη μέλη.

Υδατοκαλλιέργεια

- Το ντάμπινγκ του νορβηγικού σολομού και της ιριδίζουσας πέστροφας έχει δημιουργήσει πολύ σοβαρά προβλήματα. Οι μέχρι τώρα αντιδράσεις της Κοινότητας υπήρξαν χαλαρές. Η κατάσταση απειλεί την ανταγωνιστικότητα της φινλανδικής υδατοκαλλιέργειας.

Αγορές

- Οι οργανώσεις παραγωγών είναι σχεδόν ανύπαρκτες στη Φινλανδία. Η κοινή οργάνωση των αγορών θα πρέπει επίσης να ενισχύσει τους συνεταιρισμούς οι οποίοι παίζουν σημαντικό ρόλο στην Φινλανδία.

Περιφερειοποίηση και μέτρα ενίσχυσης

- Η διαρθρωτική πολιτική θα πρέπει επίσης να προβλέπει μέτρα για την περίπτωση οικονομικών κρίσεων, όπως είναι αυτή που παρατηρήθηκε πρόσφατα στη Ρωσία και η οποία προκάλεσε σημαντικές αρνητικές επιπτώσεις στον φινλανδικό τομέα.

- Θα πρέπει να ληφθούν μέτρα για την προσέλκυση νέων αλιέων στον τομέα.

- Θα πρέπει να χορηγηθεί διαρθρωτική ενίσχυση για την αγορά αλιευτικών δικαιωμάτων και εξοπλισμού, για την ενημέρωση και την κατάρτιση, για επενδύσεις ώστε να ικανοποιηθούν τα περιβαλλοντικά πρότυπα στην υδατοκαλλιέργεια κλπ.

Άλλα θέματα

- Επισημάνθηκε επίσης η σημασία της ερασιτεχνικής αλιείας και του αλιευτικού τουρισμού στην Φινλανδία.

- Η έρευνα θα πρέπει να επικεντρωθεί στις ζημιές που προκαλούν οι φώκιες

- Θα πρέπει να γίνουν εκτεταμένες ενημερωτικές προσπάθειες για την προώθηση της κατανάλωσης ψαριών.

3.13. ΣΟΥΗΔΙΑ

Έγινε μια σύσκεψη στο Γκαίτεμποργκ στις 4.5.1999.

Ορισμένες οργανώσεις τάχθηκαν γενικά υπέρ της διαδικασίας διαβούλευσης καθώς και της εμπορευματικής πολιτικής.

Άλλες όμως υπήρξαν επικριτικές και επιφυλακτικές ως προς τη διαδικασία διαβούλευσης και τάχθηκαν υπέρ των εθνικών λύσεων και προσεγγίσεων στα προβλήματα της ΚΑΠ.

Οι εκπρόσωποι του μεταποιητικού τομέα εξέφρασαν τη γνωστή τους επιθυμία να εγγυηθεί η ΕΚ την πρόσβαση στις πρώτες ύλες.

Σε σχέση με τα ειδικά θέματα επισημάνθηκαν τα εξής:

Πρόσβαση στα ύδατα και στους πόρους / Διατήρηση και διαχείριση

- Υποστηρίχθηκε η διατήρηση του ισχύοντος καθεστώτος της ζώνης των 6/12 μιλίων.

- Υποστηρίχθηκε η ιδέα των τοπικών προγραμμάτων διαχείρισης και ανάπτυξης της αλιείας με τη συμμετοχή των τοπικών κοινοτήτων.

- Τονίστηκε η ανάγκη να γνωρίσει καλύτερα η Επιτροπή τις εθνικές/περιφερειακές ιδιαιτερότητες και τα πρότυπα διαχείρισης.

- Διατυπώθηκαν αιτήματα για λιγότερη κεντρική διαχείριση και πιο ελαστική ΚΑΠ, ούτως ώστε να αντιμετωπίζονται γρήγορα τα τοπικά προβλήματα και οι τοπικές ιδιαιτερότητες.

- Υποστηρίχθηκε η ιδέα για βελτίωση των τεχνικών μέτρων και για επιλεκτικά εργαλεία.

Διεθνής συνεργασία.

- Επισημάνθηκε ότι θα πρέπει να λαμβάνονται υπόψη οι ανάγκες της τοπικής παράκτιας αλιείας των τρίτων χωρών κατά τη διαπραγμάτευση των διμερών αλιευτικών συμφωνιών

- Επισημάνθηκε η ανάγκη μείωσης του προϋπολογισμού για τις διεθνείς συμφωνίες με στόχο την υποστήριξη άλλων κοινοτικών δράσεων στο πλαίσιο της ΚΑΠ.

Αγορές.

- Ορισμένοι υποστήριξαν την πρόταση για κοινή οργάνωση των αγορών ενώ άλλοι την επέκριναν δριμύτατα επειδή δεν συμφωνούσαν με τον ρόλο που προβλέπει η πρόταση της Επιτροπής για τις οργανώσεις παραγωγών. Επεσήμαναν μάλιστα ότι η προσέγγιση στη Σουηδία είναι τελείως διαφορετική και ότι η πρόταση της Επιτροπής βασίζεται μόνο στις γνώμες ορισμένων κρατών μελών.

- Ορισμένοι επεσήμαναν ότι είναι αδύνατο να συνυπάρξουν ταυτόχρονα ελεύθερη αγορά και ασφάλεια για τους αλιείς δεδομένων των περιορισμών του διεθνούς περιβάλλοντος (ΠΟΕ).

- Ένας εκπρόσωπος μη κυβερνητικού οργανισμού εξέφρασε την ικανοποίησή του για το γεγονός ότι η πρόταση της Επιτροπής προβλέπει την προστασία των καταναλωτών.

Εξορθολογισμός και μέτρα ενίσχυσης.

- Διατυπώθηκε ένα αίτημα να υπαχθούν οι μηχανότρατες στα καθεστώτα ενίσχυσης με την αύξηση του ορίου από τα 12 στα 15 μέτρα, καθώς και ένα αίτημα για καλύτερο συντονισμό των διάφορων διαρθρωτικών προγραμμάτων.

- Επισημάνθηκε επίσης και η χρησιμότητα των προγραμμάτων τύπου PESCA καθώς και η δυσκολία ορισμένων απομακρυσμένων περιοχών της Βόρειας Σουηδίας να λάβουν βοήθεια λόγω της ύπαρξης μικρών διασκορπισμένων κοινοτήτων.

Άλλα θέματα.

- Ζητήθηκε επίσης να απαλλαγούν οι αλιείς από την υποχρέωση συλλογής στοιχείων και να μην μειωθούν οι πιστώσεις για την έρευνα.

3.14. ΗΝΩΜΕΝΟ ΒΑΣΙΛΕΙΟ

Στο Ηνωμένο Βασίλειο έγιναν τέσσερις συσκέψεις. Υπενθυμίζεται ότι ο βαθμός συμμετοχής των οργανώσεων του ΗΒ ήταν πολύ υψηλός κατά τη διάρκεια της πρώτης φάσης της διαδικασίας διαβούλευσης (ερωτηματολόγιο).

Η Επιτροπή έλαβε λεπτομερείς απαντήσεις στο ερωτηματολόγιό της από 49 οργανώσεις και ενώσεις που καλύπτουν όλους τους κλάδους του αλιευτικού τομέα σε ολόκληρη την επικράτεια του ΗΒ.

Αυτές οι απαντήσεις περιελάμβαναν επίσης πρωτότυπες και λεπτομερείς προτάσεις ειδικά όσον αφορά το θέμα της διατήρησης και της διαχείρισης των πόρων. Για παράδειγμα, η όλη συζήτηση σχετικά με την περιφερειοποίηση/αποκέντρωση της ΚΑΠ βασίζεται στις προτάσεις που προήλθαν από το ΗΒ.

Λόγω των πολλών και λεπτομερών απαντήσεων στο ερωτηματολόγιο η συζήτηση στις περιφερειακές συσκέψεις του ΗΒ ίσως να μην ήταν τόσο λεπτομερής όσο στις συσκέψεις που έγιναν στα άλλα κράτη μέλη, στα οποία υπήρξε μικρότερη συμμετοχή κατά τη διάρκεια της γραπτής φάσης της διαβούλευσης.

Εν τούτοις, οι συζητήσεις υπήρξαν ζωηρές και εποικοδομητικές. Τα κυριότερα θέματα που συζητήθηκαν κατά τη διάρκεια των συσκέψεων στο ΗΒ αφορούσαν την πρόσβαση στα ύδατα και στους πόρους, τα μέτρα διατήρησης και διαχείρισης καθώς και την περιφερειοποίηση ή αποκέντρωση της ΚΑΠ.

Γενικά οι οργανώσεις του ΗΒ τάχθηκαν εναντίον της πρόσβασης στη ζώνη των 6/12 μιλίων, στη Βόρειο Θάλασσα και στις περιοχές απαγόρευσης της αλιείας. Όμως, η μεγαλύτερη εθνική ομοσπονδία οργανώσεων αλιέων τάσσεται υπέρ της κατάργησης των περιοχών απαγόρευσης της αλιείας.

Διαπιστώθηκε ευρεία υποστήριξη της περιφερειοποίησης/αποκέντρωσης της ΚΑΠ.

Οι κυριότερες παρεμβάσεις που έγιναν κατά τις συσκέψεις μπορούν να συνοψιστούν ως εξής:

I. Aμπερντίν -7 Οκτωβρίου 1998 (Νότια και Βόρεια Σκωτία)

Πρόσβαση στα ύδατα και στους πόρους.

- Συζητήθηκαν θέματα σχετικά με το νομικό καθεστώς της πρόσβασης στη ζώνη των 6/12 μιλίων /στη Βόρειο Θάλασσα/στις περιοχές απαγόρευσης της αλιείας μετά το έτος 2002: ο τομέας ανησυχεί για το γεγονός ότι οι νέες χώρες θα έχουν πρόσβαση στα χωρικά ύδατα και στη Βόρειο Θάλασσα και ότι ενδέχεται να διαταραχθεί η σχετική σταθερότητα.

Διατήρηση και διαχείριση.

- Συζητήθηκαν ευρέως το θέμα των απορρίψεων και τα πλεονεκτήματα του νορβηγικού συστήματος.

- Συζητήθηκε επίσης και η επίπτωση της μεγάλης αύξησης της φώκιας στην αλιεία.

- Διατυπώθηκαν τα εξής αιτήματα:

- να αυξηθεί η ποσόστωση της καραβίδας στη Δυτική Σκωτία,

- να αναθεωρηθούν τα ισχύοντα κριτήρια ΠΠΠ (και να αντικατασταθούν με ένα μηχανισμό που θα επιτρέπει την πρόσβαση στην διαρθρωτική χρηματοδότηση υπέρ ορισμένων τμημάτων του στόλου τα οποία έχουν επιτύχει τους ατομικούς τους στόχους, ακόμη και όταν δεν έχουν επιτευχθεί οι γενικοί εθνικοί στόχοι).

- Ακούστηκαν απόψεις υπέρ της περιφερειακής διαχείρισης της αλιείας.

Άλλα θέματα.

- Όσον αφορά την υδατοκαλλιέργεια οι ομιλητές αναφέρθηκαν στις γραπτές τους απαντήσεις.

- Ζητήθηκε η απλοποίηση των διαρθρωτικών προγραμμάτων.

- Συζητήθηκαν επίσης και θέματα που αφορούν την εφαρμογή της συμφωνίας με τη Νορβηγία.

- Οι παρευρισκόμενοι ικανοποιήθηκαν από τις εξηγήσεις της Επιτροπής σχετικά με το νομικό καθεστώς της πρόσβασης στα ύδατα και στους πόρους μετά το 2002.

II. Γλασκώβη -9 Οκτωβρίου1998(Δυτική Σκωτία)

Τα κυριότερα θέματα που συζητήθηκαν στη Γλασκώβη ήταν τα εξής:

Πρόσβαση στα ύδατα και στους πόρους.

- Πρόσβαση στη ζώνη των 6/12 μιλίων: ζητήθηκε η επέκταση της ζώνης. Επιπλέον ζητήθηκε και η θέσπιση ενός διαρκούς καθεστώτος και η αναθεώρηση των ιστορικών δικαιωμάτων στη ζώνη των 6/12 μιλίων.

- Συζητήθηκε επίσης και το μέλλον της σχετικής σταθερότητας μετά το 2002.

Διατήρηση και διαχείριση

- Ζητήθηκε να αποκτήσει μεγαλύτερη ελαστικότητα η διαχείριση (πραγματικός χρόνος/μικρές περίοδοι απαγόρευσης) και υποστηρίχθηκε έντονα η περιφερειοποίηση της ΚΑΠ.

- Διατυπώθηκαν αιτήματα για την πρόσβαση στα διαρθρωτικά ταμεία στην περίπτωση που δεν έχουν επιτευχθεί οι στόχοι των ΠΠΠ (πρόταση για υποδιαίρεση των ΠΠΠ σε περιφερειακά τμήματα, ούτως ώστε τμήματα του εθνικού στόλου να μην "κρατούν αιχμάλωτα" άλλα τμήματα που έχουν πετύχει τους στόχους τους).

- Οι εκπρόσωποι ορισμένων περιβαλλοντικών ομάδων ζήτησαν να ενσωματωθεί η σύμβαση OSPAR και η οδηγία για τους οικοτόπους στην ΚΑΠ και να αξιοποιηθούν οι δυνατότητες, στο πλαίσιο της ΚΑΠ, που παρέχει το πρόγραμμα ε